Στρατηγικός μας Στόχος

η Προστασία και Προαγωγή

των Ανθρωπίνων Δικαιωμάτων

για όλους, χωρίς Διακρίσεις

Τα ανθρώπινα δικαιώματα είναι το θεμέλιο της δημοκρατίας, της ελευθερίας, της δικαιοσύνης και της ειρηνικής συνύπαρξης σε κάθε κοινωνία

Εθνική Στρατηγική για την Προστασία και Προαγωγή των Ανθρωπίνων Δικαιωμάτων

Υπουργείο Δικαιοσύνης και Δημοσίας Τάξεως, Ιούνιος 2021

**ΠΕΡΙΕΧΟΜΕΝΑ**

|  |  |
| --- | --- |
| **Ενότητα** | **Σελ.** |
| Πρόλογος | 4-5 |
| Βασικοί Πυλώνες | 6-8 |
| 1. Στρατηγικός Σχεδιασμός, Μεθοδολογία, Στόχοι    1. Εκπλήρωση διεθνών δεσμεύσεων    2. Συνεκτικό πλαίσιο αναφοράς    3. Σχέση με άλλες Στρατηγικές/ Σχέδια Δράσης    4. Εθνικό Σχέδιο Δράσης για τα Ανθρώπινα Δικαιώματα    5. Διαδικασία/ μεθοδολογία | 9-11  9  9  10  10  11 |
| 1. Τα ανθρώπινα δικαιώματα στην Κύπρο σήμερα    1. Νομοθετικό πλαίσιο    2. Θεσμικές αδυναμίες και ελλείψεις    3. Διαχρονικά προβλήματα    4. Η κοινωνία και ο ρόλος της εκπαίδευσης    5. Κυπριακό πρόβλημα και ανθρώπινα δικαιώματα | 12-14  12  13  13  14  14 |
| 1. Αρχές Προστασίας και Προώθησης Ανθρωπίνων Δικαιωμάτων    1. Αξιοπρέπεια    2. Ισότητα    3. Απαγόρευση διακρίσεων    4. Φυλετικές διακρίσεις/ ρατσισμός    5. Διατομεακότητα και πολλαπλές διακρίσεις    6. Ενέργειες για εξάλειψη των διακρίσεων στην πράξη    7. Συμμετοχή    8. Συμπερίληψη και ενδυνάμωση    9. Λογοδοσία    10. Διαφάνεια    11. Σύμπραξη με τις Αρχές Τοπικής Αυτοδιοίκησης | 15-20  15  15  16  16  17  18  18  19  19  19  19-20 |
| 1. Φορέας Ανθρώπινων Δικαιωμάτων και Ευάλωτες Ομάδες    1. Φορέας ανθρώπινων δικαιωμάτων: κάθε άνθρωπος (έκαστος)    2. Γυναίκες και ανθρώπινα δικαιώματα    3. Παιδιά και ανθρώπινα δικαιώματα    4. Ηλικιωμένοι και ανθρώπινα δικαιώματα    5. Άτομα με αναπηρία και ανθρώπινα δικαιώματα    6. Ευάλωτες ομάδες    7. Θρησκευτικές Ομάδες    8. Ρομά και ανθρώπινα δικαιώματα    9. Μεταναστές/τριε, δικαιούχοι διεθνούς προστασίας, ανιθαγενείς και ανθρώπινα δικαιώματα    10. Κατοχύρωση Δικαιωμάτων ΛΟΑΤΚΙ+ και Αποδοχή της Διαφορετικότητας    11. Σεξουαλικός προσανατολισμός, ταυτότητα φύλου, χαρακτηριστικά φύλου και ανθρώπινα δικαιώματα    12. Εμπορία και διακίνηση προσώπων και ανθρώπινα δικαιώματα    13. Δικαιώματα των θυμάτων | 21-29  21  21-23  23-24  24  24  25  25  25-26  26  26-28  28-29  29  29 |
| 1. Φορείς Προστασίας    1. Κρατικός Μηχανισμός       1. Σεβασμός, προστασία, πραγμάτωση       2. Εκτελεστική εξουσία       3. Αστυνομία       4. Φυλακές | 30-32  30  30  31  32 |
| 1. Δικαιώματα    1. Ατομικά και πολιτικά δικαιώματα       1. Αδιαίρετα, αλληλένδετα και αλληλεξαρτώμενα δικαιώματα       2. Ατομικά δικαιώματα       3. Πολιτικά δικαιώματα       4. Αρνητικές αλλά και θετικές υποχρεώσεις       5. Τα πλείστα δικαιώματα δεν είναι απόλυτα    2. Οικονομικά, κοινωνικά και πολιτιστικά δικαιώματα       1. Οικονομικά και κοινωνικά δικαιώματα       2. Ισότιμη προστασία όλων των δικαιωμάτων    3. Το δικαίωμα στο περιβάλλον και η σύγχρονη δικαιωματική προσέγγιση | 33-37  33-35  33  33  34  34  35  35-37  35-36  36-37  37 |
| 1. Ανεξάρτητες Αρχές και Θεσμοί Προστασίας Ανθρωπίνων Δικαιωμάτων | 38 |
| 1. Κοινωνία των πολιτών    1. Δείκτης δημοκρατικής διακυβέρνησης    2. Ανεξάρτητος παρατηρητής και φύλακας των ανθρωπίνων δικαιωμάτων    3. Ουσιαστική διαβούλευση | 39-40  39  39  40 |
| 1. Εταιρική Κοινωνική Ευθύνη | 41 |
| 1. Νέες Προκλήσεις | 42 |
| 1. Εφαρμογή και Παρακολούθηση Εθνικής Στρατηγικής    1. Εφαρμογή και περιοδική παρακολούθηση Εθνικής Στρατηγικής    2. Τομέας Ανθρώπινων Δικαιωμάτων Υπουργείου Δικαιοσύνης και Δημοσίας Τάξεως | 43  43  43 |
| Βιβλιογραφία | 44-45 |

**ΠΡΟΛΟΓΟΣ**

Η Κυπριακή Δημοκρατία αποδίδει πρωταρχική σημασία και μέριμνα στον σεβασμό και την προώθηση των ανθρωπίνων δικαιωμάτων. Τα ανθρώπινα δικαιώματα αποτελούν το θεμέλιο της δημοκρατικής μας έννομης τάξης και σε αυτά εδράζονται και οι προσπάθειές μας για μια δίκαιη και ειρηνική επίλυση του κυπριακού προβλήματος.

Στο πλαίσιο της Ευρωπαϊκής Ένωσης (ΕΕ) η Κύπρος συμμετέχει ενεργά σε όλες τις προσπάθειες για την προώθηση, ένταξη και ενσωμάτωση των ανθρωπίνων δικαιωμάτων σε όλες τις πολιτικές και δράσεις της Ένωσης. Η υιοθέτηση της Πρώτης Εθνικής Στρατηγικής για την Προστασία και Προαγωγή των Ανθρωπίνων Δικαιωμάτων, συμπίπτει με την εμπέδωση της νομικής δεσμευτικότητας του Χάρτη Θεμελιωδών Δικαιωμάτων της Ε.Ε., ο οποίος αναγνωρίζει την προστασία των ανθρωπίνων δικαιωμάτων ως κεντρική συνιστώσα του Ευρωπαϊκού οικοδομήματος. Η Κύπρος έχει, επίσης, υπογράψει τις βασικότερες διεθνείς συμβάσεις ανθρωπίνων δικαιωμάτων στο πλαίσιο του Οργανισμού Ηνωμένων Εθνών (ΟΗΕ) και του Συμβουλίου της Ευρώπης και δεσμεύεται στην εφαρμογή των βελτιωτικών προτάσεων και συστάσεων που υποβάλλουν οι οργανισμοί αυτοί σε ότι αφορά στην κατάσταση των ανθρωπίνων δικαιωμάτων στον τόπο μας.

Μετά από εξαγγελία του Προέδρου της Δημοκρατίας και την Απόφαση του Υπουργικού Συμβουλίου με Αρ. 85.834 και ημερ. 3 Οκτωβρίου 2018, ετοιμάστηκε το Σχέδιο της Πρώτης Εθνικής Στρατηγικής για Προστασία και Προώθηση των Ανθρωπίνων Δικαιωμάτων.

Με βάση την πιο πάνω Απόφαση του Υπουργικού Συμβουλίου η Στρατηγική για προστασία και προαγωγή των ανθρωπίνων δικαιωμάτων εστιάζεται στους εξής πυλώνες**:**

*(α) Προστασία και σεβασμό των ανθρωπίνων δικαιωμάτων,*

*(β) Προαγωγή των ανθρωπίνων δικαιωμάτων και συμμόρφωση με διεθνείς και ευρωπαϊκές υποχρεώσεις της Κυπριακής Δημοκρατίας,*

*(γ) Πρόληψη, ενημέρωση, ευαισθητοποίηση για δημιουργία κουλτούρας σεβασμού των ανθρωπίνων δικαιωμάτων.*

H Eθνική Στρατηγική στοχεύει στην περαιτέρω αναβάθμιση του επιπέδου προστασίας των ανθρωπίνων δικαιωμάτων στην Κύπρο, όπως αυτό οριοθετείται από το εθνικό, το διεθνές και το ευρωπαϊκό δίκαιο και στην πιο ολοκληρωμένη κατοχύρωση και προαγωγή τους. Mε τη Στρατηγική για την Προστασία και Προώθηση των Ανθρωπίνων Δικαιωμάτων η δέσμευσή μας αποκτά συγκεκριμένες κατευθύνσεις, συντεταγμένες και στόχους ως προς το ζήτημα των ανθρωπίνων δικαιωμάτων, κάτι άλλωστε που είναι και πρόταση των Ευρωπαϊκών και Διεθνών Οργανισμών προς τη χώρα μας.

Ομολογουμένως, το πεδίο δράσης μίας τέτοιας προσπάθειας είναι ιδιαίτερα ευρύ και καλύπτει με οριζόντιο τρόπο όλο τον δημόσιο και ιδιωτικό βίο. Για τον λόγο αυτό απαιτείται η συντονισμένη και συστηματική προστασία και προαγωγή των ανθρωπίνων δικαιωμάτων (ατομικών, πολιτικών, κοινωνικών, οικονομικών και πολιτιστικών), μέσω ενός σαφούς, ολιστικού, συνεκτικού και ξεκάθαρα οργανωμένου πλαισίου στόχων, προτεραιοτήτων και κατευθύνσεων, που θα απευθύνεται τόσο στο σύνολο των κρατικών αρχών όσο και στην ευρύτερη κοινωνία**.**

Η πανδημία του κορονοιού που ταλανίζει όλο τον κόσμο πέραν του ενός έτους επηρέασε τα ανθρώπινα δικαιώματα σε διεθνές επίπεδο. Έκανε μάλιστα πιο αισθητή την ύπαρξη προβλημάτων σε όλους τους τομείς και ανέδειξε, μεταξύ άλλων, την αναγκαιότητα προώθησης πρόσθετων εγγυητικών μέτρων και δράσεων για την προστασία και προαγωγή των ανθρωπίνων δικαιωμάτων. Στατιστικά στοιχεία καταδεικνύουν ότι η πανδημία έχει συμβάλει σημαντικά στην επιδείνωση κοινωνικών, οικονομικών και ψυχολογικών προβλημάτων, τα οποία οδηγούν σε αύξηση συγκεκριμένων αδικημάτων, όπως της ενδοοικογενειακής και έμφυλης βίας και του ηλεκτρονικού εγκλήματος, ενώ, υπό αυτές τις συνθήκες, καθίσταται ιδιαίτερα δύσκολη η εξιχνίαση εγκλημάτων όπως της εμπορίας προσώπων και άλλων μορφών του οργανωμένου εγκλήματος.

Η Εθνική Στρατηγική αποτελεί καρπό ερευνητικής εργασίας, μελέτης διεθνών και ευρωπαϊκών δεσμεύσεων της Κύπρου και συστάσεων διεθνών και ευρωπαϊκών οργανισμών, καθώς και διαβούλευσης με κρατικές αρχές. Ετοιμάστηκε με τη συνδρομή του Τμήματος Νομικής του Πανεπιστημίου Κύπρου, στο οποίο εκφράζουμε τις ευχαριστίες μας, μετά από ολοήμερη διαβούλευση με Μη Κυβερνητικές Οργανώσεις στις 25 Νοεμβρίου 2019 στο Πανεπιστήμιο Κύπρου και παρουσιάστηκε σε δημόσια εκδήλωση στη Λευκωσία στις 10 Δεκεμβρίου 2019.

**ΒΑΣΙΚΟΙ ΠΥΛΩΝΕΣ ΕΘΝΙΚΗΣ ΣΤΡΑΤΗΓΙΚΗΣ**

Με βάση τους πυλώνες που έχουν προσδιοριστεί στην προαναφερθείσα Απόφαση του Υπουργικού Συμβουλίου, με αρ. 85.834 και ημερ. 3/10/18, οι κύριοι πυλώνες και δράσεις της Εθνικής Στρατηγικής που θα εξειδικευτούν περαιτέρω στο Εθνικό Σχέδιο Δράσης με συγκεκριμένους και μετρήσιμους στόχους, αναλυτικές και προϋπολογισμένες επιμέρους δράσεις και χρονοδιαγράμματα υλοποίησης από συγκεκριμένους φορείς, είναι οι εξής:

1. **Προστασία και σεβασμός των ανθρωπίνων δικαιωμάτων:**

* Εντοπισμός των κενών, ελλείψεων και αδυναμιών στις υφιστάμενες διαδικασίες που αποτρέπουν την αποτελεσματική προστασία από διακρίσεις και παραβιάσεις ανθρωπίνων δικαιωμάτων.
* Αποτελεσματική λειτουργία των μηχανισμών αντιμετώπισης των παράνομων μορφών κρατικής βίας και παραβίασης των ανθρωπίνων δικαιωμάτων.
* Βελτίωση των διαδικασιών και ενίσχυση των δομών και μηχανισμών προστασίας των ανθρωπίνων δικαιωμάτων.
* Βελτίωση των διαδικασιών και συντονισμός των εμπλεκόμενων υπηρεσιών για συμμόρφωση με συστάσεις που υποβάλλονται από διεθνείς και ευρωπαϊκούς οργανισμούς, οι οποίοι παρακολουθούν και υποβάλλουν περιοδικά εκθέσεις για την κατάσταση των ανθρωπίνων δικαιωμάτων.
* Διαρκής βελτίωση της επιχειρησιακής ικανότητας του κρατικού μηχανισμού να παρέχει αποτελεσματική προστασία στα θύματα διακρίσεων, βίας και παραβίασης των ανθρωπίνων δικαιωμάτων.
* Κατάλληλος και ορθολογικός συντονισμός των εμπλεκόμενων υπηρεσιών για σεβασμό και προστασία των ανθρώπινων δικαιωμάτων.
* Ενίσχυση της εταιρικής κοινωνικής ευθύνης.
* Ενίσχυση της λογοδοσίας και της διαφάνειας
* Βελτίωση και ενίσχυση της ψυχοκοινωνικής και νομικής υποστήριξης των θυμάτων διακρίσεων, βίας και εγκληματικών πράξεων, συμπεριλαμβανομένων των γυναικών και των ευάλωτων ομάδων (ΛΟΑΤΚΙ+, θύματα σχολικού εκφοβισμού, θύματα εμπορίας προσώπων, μετανάστες/τριες, άτομα που προέρχονται από διαφορετικές εθνοτικές ομάδες, πρόσφυγες, οικιακές εργαζόμενες κ.ά.).

1. **Προαγωγή των ανθρωπίνων δικαιωμάτων και συμμόρφωση με διεθνείς και ευρωπαϊκές υποχρεώσεις της Κυπριακής Δημοκρατίας**

* Διαρκής εκσυγχρονισμός της νομοθεσίας σύμφωνα με τη νομολογία του ΕΔΑΔ, τις συστάσεις διεθνών και ευρωπαϊκών εποπτικών οργάνων και τις πρόνοιες του ευρωπαϊκού κεκτημένου και του Χάρτη Θεμελιωδών Δικαιωμάτων της ΕΕ.
* Κατάργηση προνοιών που συγκρούονται με την αρχή της ισότητας και της απαγόρευσης των διακρίσεων ή επιβάλλουν δυσανάλογους περιορισμούς και παραβιάζουν ανθρώπινα δικαιώματα.
* Επεξεργασία και υιοθέτηση κατάλληλων θετικών μέτρων με σκοπό την προώθηση ουσιαστικής ισότητας για τις γυναίκες και εν γένει τις ευάλωτες ομάδες του πληθυσμού.
* Εμπέδωση της δικαιωματικής προσέγγισης και υλοποίηση των σχετικών κρατικών υποχρεώσεων για το περιβάλλον, τα κοινωνικά δικαιώματα και τα άτομα με αναπηρία.
* Συστηματοποίηση της συλλογής και επιστημονικής επεξεργασίας αξιόπιστων και συγκρίσιμων στατιστικών στοιχείων για ζητήματα ανθρωπίνων δικαιωμάτων και διακρίσεων ή βίας που αφορούν τις ευάλωτες ομάδες του πληθυσμού.
* Ενδυνάμωση των ανεξάρτητων φορέων και αξιωματούχων και ενίσχυση του ρόλου τους στη βάση διεθνών προτύπων.
* Ενίσχυση του ρόλου της Κοινωνίας των Πολιτών (ΚτΠ) στην ανάδειξη των ζητημάτων και των προτεραιοτήτων, τον σχεδιασμό των πολιτικών, τη λήψη των αποφάσεων, την εφαρμογή των πολιτικών, την παρακολούθηση και την αναδιαμόρφωση των πολιτικών με βάση τις εισηγήσεις της.
* Βελτίωση και ενίσχυση της ουσιαστικής διαβούλευσης με την ΚτΠ και εκπροσώπους επηρεαζόμενων ομάδων, ευάλωτων ομάδων και θυμάτων.

1. **Πρόληψη, ενημέρωση, εκπαίδευση και ευαισθητοποίηση για δημιουργία κουλτούρας σεβασμού των ανθρωπίνων δικαιωμάτων**

* Ευρεία διάδοση της Εθνικής Στρατηγικής στον κρατικό μηχανισμό και στην κοινωνία.
* Διαρκής εκπαίδευση, επιμόρφωση και ενημέρωση των κρατικών λειτουργών και υπηρεσιών που έρχονται σε άμεση επαφή με ευάλωτες ομάδες και θύματα διακρίσεων και εγκληματικών πράξεων.
* Διαρκής εκπαίδευση και επιμόρφωση των δικαστών και των λειτουργών της δικαιοσύνης σε θέματα ισότητας και αποτελεσματικής προστασίας ευάλωτων ομάδων και θυμάτων διακρίσεων και παραβιάσεων ανθρωπίνων δικαιωμάτων.
* Καταπολέμηση του ρατσισμού και των αρνητικών και υποτιμητικών προκαταλήψεων και στερεοτύπων σε βάρος όλων των ευάλωτων ομάδων μέσω της εφαρμογής αντιρατσιστικών δράσεων σε όλο το φάσμα της κοινωνικής ζωής.
* Καταπολέμηση του σεξισμού, της ξενοφοβίας, της ομοφοβίας, της τρανσφοβίας, της ισλαμοφοβίας, του αντισημιτισμού, με ανάλογες δράσεις σε όλους τους τομείς.
* Ευαισθητοποίηση της κοινωνίας για την ειρήνη, την ενσυναίσθηση, την αλληλεγγύη, τον διαπολιτισμικό σεβασμό, την αποδοχή και προώθηση της διαφορετικότητας και του πλουραλισμού.
* Εκπαίδευση στα σχολεία για την ειρήνη και τα ανθρώπινα δικαιώματα, την ενσυναίσθηση, την αλληλεγγύη, τον διαπολιτισμικό σεβασμό, την αποδοχή και προώθηση της διαφορετικότητας και του πλουραλισμού.
* Εκπαίδευση στα σχολεία και ευαισθητοποίηση της κοινωνίας σε θέματα περιβάλλοντος.
* Εκπαίδευση και ευαισθητοποίηση για τη σημασία της λογοδοσίας και της διαφάνειας.
* Ετοιμότητα και εγρήγορση για αντιμετώπιση νέων προκλήσεων για τα ανθρώπινα δικαιώματα που προκύπτουν ιδίως από τις τεχνολογικές εξελίξεις

**1. ΣΤΡΑΤΗΓΙΚΟΣ ΣΧΕΔΙΑΣΜΟΣ, ΜΕΘΟΔΟΛΟΓΙΑ, ΣΤΟΧΟΙ**

**1.1 *Εκπλήρωση διεθνών δεσμεύσεων***

Πρωταρχικός σκοπός της Εθνικής Στρατηγικής για την Προστασία και Προώθηση των Ανθρωπίνων Δικαιωμάτων είναι να αποτελέσει το πλαίσιο εντός του οποίου η πολιτεία θα δραστηριοποιηθεί για την αποτελεσματική προστασία όλων των ανθρωπίνων δικαιωμάτων στην Κύπρο σε συμμόρφωση με τις πολλαπλές και πολυδιάστατες υποχρεώσεις που απορρέουν από το Σύνταγμα, το δίκαιο της Ευρωπαϊκής Ένωσης και το διεθνές δίκαιο. Η Εθνική Στρατηγική αποσκοπεί στην εκπλήρωση των διεθνών δεσμεύσεων της Κυπριακής Δημοκρατίας στον τομέα των ανθρωπίνων δικαιωμάτων και την περαιτέρω προώθηση, προαγωγή και καθολικό σεβασμό τους. Οι δεσμεύσεις αυτές απορρέουν από διάφορες ευρωπαϊκές οδηγίες, από την Ευρωπαϊκή Σύμβαση Δικαιωμάτων του Ανθρώπου (ΕΣΔΑ) και άλλες συμβάσεις του Συμβουλίου της Ευρώπης, καθώς και από τις διάφορες συμβάσεις ανθρωπίνων δικαιωμάτων του ΟΗΕ. Οι συμβάσεις του ΟΗΕ και του Συμβουλίου της Ευρώπης έχουν όργανα/επιτροπές παρακολούθησης που επιβλέπουν τη συμμόρφωση των κρατών με τις υποχρεώσεις τους και προβαίνουν σε συστάσεις προς τα συμβαλλόμενα κράτη. Σκοπός της Εθνικής Στρατηγικής είναι η συμμόρφωση της Κυπριακής Δημοκρατίας με αυτές τις συστάσεις, κάτι που θα διευρύνει και θα εμβαθύνει την προστασία των ανθρωπίνων δικαιωμάτων στην Κύπρο και θα αναβαθμίσει τη διεθνή εικόνα της Κυπριακής Δημοκρατίας ως κράτος δικαίου που σέβεται, προστατεύει και προάγει τα ανθρώπινα δικαιώματα.

**1.2 *Συνεκτικό πλαίσιο αναφοράς***

Η Εθνική Στρατηγική φιλοδοξεί να αποτελέσει το συνεκτικό και σφαιρικό πλαίσιο αναφοράς όλων των κρατικών οργάνων της Κυπριακής Δημοκρατίας κατά την υλοποίηση των υποχρεώσεων που απορρέουν από το Σύνταγμα, το δίκαιο της ΕΕ και το διεθνές δίκαιο ώστε να σέβονται, να προστατεύουν και να πραγματώνουν τα ανθρώπινα δικαιώματα (οι διακριτές υποχρεώσεις σεβασμού, προστασίας και πραγμάτωσης των ανθρωπίνων δικαιωμάτων διασαφηνίζονται πιο κάτω). Φιλοδοξεί, επίσης, να αποτελέσει αντίστοιχο πλαίσιο αναφοράς για την κυπριακή κοινωνία (συμπεριλαμβανομένης, ιδίως, της Κοινωνίας των Πολιτών) στις προσπάθειες διεκδίκησης του σεβασμού, της προστασίας και της πραγμάτωσης των ανθρωπίνων δικαιωμάτων, χωρίς διακρίσεις. Η Εθνική Στρατηγική δεν υποκαθιστά το Σύνταγμα και τις διεθνείς υποχρεώσεις της Κυπριακής Δημοκρατίας στον τομέα των ανθρωπίνων δικαιωμάτων, αλλά επιδιώκει να τις κάνει πιο προσιτές και κατανοητές τόσο στα κρατικά όργανα όσο και στην ευρύτερη κοινωνία, ώστε να διευκολύνει την αποτελεσματική εφαρμογή τους. Η Εθνική Στρατηγική παραθέτει τις βασικές αρχές, έννοιες και πυλώνες προστασίας των ανθρωπίνων δικαιωμάτων, όπως προκύπτουν από τις σύγχρονες προσεγγίσεις και την εξελισσόμενη διεθνή νομολογία και διασαφηνίζει τους φορείς των δικαιωμάτων και των υποχρεώσεων, καθώς και την ευρεία έκταση των κρατικών υποχρεώσεων. Η Εθνική Στρατηγική καθοδηγεί, θέτει στόχους, εξηγεί, διασαφηνίζει, εξειδικεύει, ενώ αναμένεται να έχει και παιδευτικό ρόλο.

**1.3 *Σχέση με άλλες Στρατηγικές/Σχέδια Δράσης***

Η Εθνική Στρατηγική δεν υποκαθιστά ούτε ακυρώνει τις υφιστάμενες Εθνικές Στρατηγικές σε ειδικότερα θέματα, αλλά διαμορφώνει και συμπληρώνει το ευρύτερο πλαίσιο αναφοράς μέσα στο οποίο οι επιμέρους στρατηγικές αναμένεται να λειτουργούν και να υλοποιούν τους στόχους τους. Το ίδιο ισχύει και για τις ανεξάρτητες αρχές και αξιωματούχους. Όπου υπάρχουν Εθνικές Στρατηγικές ή/και Σχέδια Δράσης σε εξέλιξη, όπως πχ το Εθνικό Σχέδιο Δράσης για την Ισότητα Ανδρών και Γυναικών (2019-2023), η Εθνική Στρατηγική για την Αναπηρία (2018-2028), η Εθνική Στρατηγική για την Πρόληψη και Διαχείριση της Βίας στο Σχολείο (2018-2022) και η Εθνική Στρατηγική και το Σχέδιο Δράσης για την Καταπολέμηση της Σεξουαλικής Κακοποίησης και Εκμετάλλευσης Παιδιών και της Παιδικής Πορνογραφίας ή όπου θα διαμορφωθούν τέτοιες στρατηγικές και σχέδια δράσεις για επιμέρους θέματα ανθρωπίνων δικαιωμάτων ή συναφή θέματα, η παρούσα Εθνική Στρατηγική και το Εθνικό Σχέδιο Δράσης που θα ακολουθήσει παραπέμπουν σε αυτές/ά για τα ειδικότερα ζητήματα και δράσεις. Αυτό γίνεται στην προοπτική μίας συντονισμένης και συντεταγμένης προσπάθειας όλων των εμπλεκόμενων κρατικών και μη κρατικών φορέων, συμπεριλαμβανομένων των ανεξάρτητων αρχών, που έχει ως κοινό στόχο τη διαρκή βελτίωση της κατάστασης των ανθρωπίνων δικαιωμάτων στην Κυπριακή Δημοκρατία.

**1.4 *Εθνικό Σχέδιο Δράσης για τα Ανθρώπινα Δικαιώματα***

Ο σκοπός και οι στοχεύσεις της Εθνικής Στρατηγικής θα εξειδικευθούν και η υλοποίησή τους θα επιδιωχθεί με το Εθνικό Σχέδιο Δράσης για τα Ανθρώπινα Δικαιώματα που θα ακολουθήσει. Η Εθνική Στρατηγική θα αποτελέσει την πυξίδα του Εθνικού Σχεδίου Δράσης. Το Εθνικό Σχέδιο Δράσης θα θέσει επιμέρους μετρήσιμους στόχους, δράσεις και χρονοδιαγράμματα υλοποίησης από συγκεκριμένους φορείς κατ’ εφαρμογή των αρχών και του πλαισίου της Εθνικής Στρατηγικής. Θα περιλαμβάνει αναλυτικές και κατά το δυνατόν προϋπολογισμένες δράσεις που θα καλύπτουν όλο το φάσμα των ανθρωπίνων δικαιωμάτων και όλους τους εμπλεκόμενους κρατικούς και μη κρατικούς φορείς, συμπεριλαμβανομένων των Ανεξάρτητων Αρχών και δείκτες παρακολούθησης και αξιολόγησης. Ο εντοπισμός των κατάλληλων στόχων, προτεραιοτήτων και δράσεων και των φορέων υλοποίησης θα πραγματοποιηθεί σε συνεργασία και διαβούλευση με όλους τους εμπλεκόμενους φορείς, συμπεριλαμβανομένων των ομάδων στόχευσης και των οργανώσεων ή υπερασπιστών τους, ενώ θα αποφευχθεί η επικάλυψη με εν εξελίξει εθνικές στρατηγικές και σχέδια δράσης.

**1.5 *Διαδικασία/μεθοδολογία***

Το Υπουργικό Συμβούλιο με την απόφαση του με αρ. 85834, ημερ. 3/10/18, μετά από πρόταση του Υπουργού Δικαιοσύνης και Δημοσίας Τάξεως, ενέκρινε τη σύσταση ad hoc Υπουργικής Επιτροπής αποτελούμενης από τους Υπουργούς  Δικαιοσύνης και Δημοσίας Τάξεως, Εσωτερικών, Παιδείας, Πολιτισμού, Αθλητισμού και Νεολαίας και Εργασίας, Πρόνοιας και Κοινωνικών Ασφαλίσεων, για την εποπτεία της ετοιμασίας της Εθνικής Στρατηγικής για Προστασία και Προαγωγή των Ανθρωπίνων Δικαιωμάτων και την υποβολή της για έγκριση στο  Υπουργικό Συμβούλιο. Στη σχετική πρόταση του Υπουργείου Δικαιοσύνης και Δημοσίας Τάξεως που υποβλήθηκε και εγκρίθηκε από το Υπουργικό Συμβούλιο ορίζεται ότι «*Για την εκπόνηση της Εθνικής Στρατηγικής και τη σύνταξη  του Εθνικού Σχεδίου Δράσης για τα Ανθρώπινα Δικαιώματα, που θα καθορίζει τους στόχους, τις προτεραιότητες και τα χρονοδιαγράμματα των δράσεων, θα αξιοποιηθούν οι συμβουλευτικές υπηρεσίες του Πανεπιστημίου Κύπρου, μέσω της ενεργοποίησης του σχετικού Μνημονίου Συνεργασίας, που έχει υπογραφτεί μεταξύ του Υπουργείου Δικαιοσύνης και Δημοσίας Τάξεως και του Τμήματος Νομικής του Πανεπιστημίου Κύπρου, στις 14 Δεκεμβρίου 2017».* Το παρόν προσχέδιο έτυχε εκτενούς επεξεργασίας κατόπιν ουσιαστικής διαβούλευσης με εκπροσώπους της Κοινωνίας των Πολιτών (ΚτΠ) στις 25 Νοεμβρίου 2019, ενώ σχόλια σε αρχικό προσχέδιο έγιναν και από ακαδημαϊκούς του Τμήματος Νομικής του Πανεπιστημίου Κύπρου. Η Εθνική Στρατηγική βασίζεται σε πρόσφατες εκθέσεις και συστάσεις διεθνών οργάνων/επιτροπών ανθρωπίνων δικαιωμάτων του ΟΗΕ και του Συμβουλίου της Ευρώπης, σε αντίστοιχες εκθέσεις και τοποθετήσεις του Γραφείου Επιτρόπου Διοικήσεως και Προστασίας Ανθρωπίνων Δικαιωμάτων και άλλων ανεξάρτητων αρχών, καθώς και σε στοιχεία κρατικών υπηρεσιών, όπως και Μη Κυβερνητικών Οργανώσεων (ΜΚΟ).

**2. ΤΑ ΑΝΘΡΩΠΙΝΑ ΔΙΚΑΙΩΜΑΤΑ ΣΤΗΝ ΚΥΠΡΟ ΣΗΜΕΡΑ**

***Τα ανθρώπινα δικαιώματα είναι το θεμέλιο της δημοκρατίας, της ελευθερίας, της δικαιοσύνης και της ειρηνικής συνύπαρξης σε κάθε κοινωνία και μεταξύ των κρατών.***

Τα ανθρώπινα δικαιώματα είναι ζήτημα και προϋπόθεση της δημοκρατίας και της εμπέδωσης του κράτους δικαίου, σε συνάρτηση με συνθήκες ειρήνης, ασφάλειας, δικαιοσύνης και βιώσιμης ανάπτυξης. Ο σεβασμός, η προστασία, η προώθηση και η πραγμάτωση των ανθρωπίνων δικαιωμάτων είναι πρωταρχική υποχρέωση του κράτους. Στην κυπριακή έννομη τάξη τα ανθρώπινα δικαιώματα αναγνωρίζονται και προστατεύονται στο Μέρος 2 του Συντάγματος «Περί Θεμελιωδών Δικαιωμάτων και Ελευθεριών» (Άρθρα 6-35), σε συνδυασμό με το διεθνές δίκαιο ανθρωπίνων δικαιωμάτων, ιδίως την Ευρωπαϊκή Σύμβαση για την Προστασία των Ανθρωπίνων Δικαιωμάτων και των Θεμελιωδών Ελευθεριών (ΕΣΔΑ), που αποτέλεσε το πρότυπο για το Μέρος 2, καθώς και το δίκαιο της ΕΕ (στο οποίο έχει αποδοθεί ιεραρχικά ανώτερη θέση και αυτού του Συντάγματος), συμπεριλαμβανομένης της κανονιστικής εμβέλειας του Χάρτη Θεμελιωδών Δικαιωμάτων της ΕΕ, όταν οι εθνικές αρχές εφαρμόζουν το δίκαιό της.

**2.1 *Νομοθετικό πλαίσιο***

Η κατάσταση των ανθρωπίνων δικαιωμάτων στην Κύπρο σήμερα προσδιορίζεται σε γενικές γραμμές από ένα αρκετά ικανοποιητικό και διαρκώς βελτιούμενο νομοθετικό πλαίσιο, που συμπληρώνει τις πρόνοιες του Μέρους 2 του Συντάγματος που είναι βασισμένες στην ΕΣΔΑ. Το νομοθετικό πλαίσιο εκσυγχρονίζεται και βελτιώνεται συνεχώς, καθώς η Κυπριακή Δημοκρατία έχει διαρκές καθήκον συμμόρφωσης με τις πολλαπλές υποχρεώσεις που πηγάζουν από το δίκαιο της ΕΕ και υιοθετεί νομοθεσίες που αποσκοπούν στην εφαρμογή των υποχρεώσεων που απορρέουν από τις δεκάδες διεθνείς συμβάσεις ανθρωπίνων δικαιωμάτων. Πράγματι, η Κυπριακή Δημοκρατία δέχεται τα εύσημα των οργάνων/επιτροπών του ΟΗΕ και του Συμβουλίου της Ευρώπης για τον διαρκή εκσυγχρονισμό του νομοθετικού πλαισίου στον τομέα των ανθρωπίνων δικαιωμάτων. Η θετική αυτή πορεία πρέπει να συνεχιστεί και να διευρυνθεί. Συγκριτικά με άλλα ευρωπαϊκά κράτη, η Κυπριακή Δημοκρατία έχει ένα μικρό αριθμό καταδικαστικών αποφάσεων από το Ευρωπαϊκό Δικαστήριο Ανθρωπίνων Δικαιωμάτων (ΕΔΑΔ). Αυτό μπορεί να θεωρηθεί ως θετική ένδειξη, αλλά δεν πρέπει να μας καθησυχάζει.

**2.2** ***Θεσμικές αδυναμίες και ελλείψεις***

Παράλληλα με τα εύσημα για το νομοθετικό πλαίσιο, τα όργανα και επιτροπές ανθρωπίνων δικαιωμάτων του ΟΗΕ και του Συμβουλίου της Ευρώπης συχνά επισημαίνουν μία σειρά από αδυναμίες και ελλείψεις, όπως, μεταξύ άλλων, ο μικρός αριθμός καταδικαστικών αποφάσεων για υπαρκτές μορφές διακρίσεων ή βίας, όπως η εμπορία και διακίνηση προσώπων, η ρητορική μίσους ή η σεξουαλική παρενόχληση. Πράγματι, οι νομοθετικές παρεμβάσεις δεν μεταφράζονται αυτόματα σε αποτελεσματική πάταξη τέτοιων μορφών διακρίσεων ή βίας, ή σε αντίστοιχη βελτίωση στην ποιότητα ζωής και την απόλαυση του συνόλου των ανθρωπίνων δικαιωμάτων για το σύνολο της κοινωνίας. Παρά την προσήλωση του κράτους στην τήρηση των αρχών σεβασμού και προστασίας των ανθρωπίνων δικαιωμάτων, ο μικρός αριθμός καταδικαστικών αποφάσεων από το ΕΔΑΔ δεν σημαίνει ότι έχει επιτευχθεί ο σκοπός του πλήρους σεβασμού και προστασίας όλων των ανθρώπινων δικαιωμάτων για όλους, κάτι που εξάλλου αποτελεί έναν ιδεατό στόχο που κανένα κράτος δεν έχει επιτύχει μέχρι σήμερα. Αυτό προϋποθέτει συνεχή εγρήγορση και μία σειρά από διαρκείς ενέργειες της νομοθετικής, της εκτελεστικής και της δικαστικής εξουσίας και συντονισμό δράσεων, με τη συμμετοχή και της ΚτΠ.

**2.3** ***Διαχρονικά προβλήματα***

Παρά τις πολλές και σημαντικές κατακτήσεις στον τομέα των ανθρωπίνων δικαιωμάτων και τις διαρκείς αξιοσημείωτες προσπάθειες, παραμένουν διαχρονικά θεσμικά προβλήματα σε μία σειρά από ζητήματα, τα οποία επισημαίνουν και διεθνή όργανα.

Οι διαχρονικά παρατηρούμενες ελλείψεις και αδυναμίες στον κρατικό μηχανισμό οφείλονται σε μία σειρά από παράγοντες, όπως η ελλειμματική δικαιωματική κουλτούρα σε τμήμα του κρατικού μηχανισμού λόγω και της έλλειψης κατάλληλης εκπαίδευσης στα ανθρώπινα δικαιώματα, κατεστημένες νοοτροπίες, υποστελέχωση σε κρίσιμες κρατικές Υπηρεσίες και Ανεξάρτητες Αρχές, απουσία αποτελεσματικού ορθολογικού συντονισμού του υπάρχοντος δυναμικού και των επιμέρους πολιτικών, αδυναμίες διαφόρων Υπηρεσιών να εξοικειωθούν και να προσαρμοστούν γρήγορα στα σύγχρονα δεδομένα, έλλειψη κατάλληλα επεξεργασμένων στατιστικών στοιχείων με ειδική στόχευση στον σχεδιασμό πολιτικών προστασίας των ανθρωπίνων δικαιωμάτων, καθώς και σε βαθιά ριζωμένες στερεοτυπικές αντιλήψεις τόσο σε νευραλγικούς τομείς στον κρατικό μηχανισμό όσο και στην ευρύτερη κοινωνία.

Παράλληλα, δεν έχει εμπεδωθεί ακόμη στον ύψιστο βαθμό η δικαιωματική προσέγγιση (rights-based approach) στην προστασία των ευάλωτων ομάδων. Η φιλανθρωπία είναι προφανώς ευπρόσδεκτη και απαραίτητη σε μία κοινωνία αλληλεγγύης, αλλά συμπληρωματικά με τις απαιτούμενες κρατικές ενέργειες και με επίγνωση ότι οι επωφελούμενες ομάδες έχουν ίσα δικαιώματα με όλους τους υπόλοιπους. Απαραίτητη αρχή σε τέτοιες δράσεις είναι η ισότιμη συμμετοχή των ίδιων των επηρεαζόμενων ατόμων τα οποία βρίσκονται στην καλύτερη θέση να επισημαίνουν τα συστημικά κενά, τις ανάγκες τους και τον τρόπο αντιμετώπισής τους, ώστε το φιλανθρωπικό μοντέλο να μην υπονομεύει το δικαιωματικό.

**2.4 *Η κοινωνία και ο ρόλος της εκπαίδευσης***

Παρόλο που ένα δυναμικό κομμάτι της κυπριακής κοινωνίας διεκδικεί την ουσιαστική ισότητα και διαρκή βελτίωση στα δικαιώματα όλων με σεβασμό στη διαφορετικότητα και χωρίς διακρίσεις, σε τμήμα της κοινωνίας παρατηρείται άγνοια, αδιαφορία ή άρνηση, ενίοτε και μισαλλοδοξία προς κατηγορίες συνανθρώπων μας και τα δικαιώματά τους. Αυτό αναδεικνύει, μεταξύ άλλων τις προκλήσεις στην ευρύτερη εκπαίδευση, ενημέρωση και ευαισθητοποίηση και τον αντίστοιχο (θετικό ή αρνητικό) ρόλο της εκπαίδευσης, των σχολείων, των μέσων ενημέρωσης και των μέσων κοινωνικής δικτύωσης.

**2.5 *Κυπριακό πρόβλημα και ανθρώπινα δικαιώματα***

Μία Εθνική Στρατηγική για τα ανθρώπινα δικαιώματα στην Κύπρο θα είναι ελλιπής εάν δεν περιλαμβάνει τα ανοικτά προβλήματα ανθρωπίνων δικαιωμάτων που έχει κληροδοτήσει το ανοικτό κυπριακό πρόβλημα. Λόγω της συνεχιζόμενης παράνομης τουρκικής κατοχής και της μαζικής παραβίασης των ανθρωπίνων δικαιωμάτων εκ μέρους της Τουρκίας, η Κυπριακή Δημοκρατία αδυνατεί να ασκήσει τη δικαιοδοσία της στο κατεχόμενο έδαφος της Κύπρου, στο οποίο δεν ασκεί αποτελεσματικό έλεγχο, με αποτέλεσμα την εκεί αναστολή της εφαρμογής του ευρωπαϊκού κεκτημένου. Εκ των πραγμάτων, οι υποχρεώσεις σεβασμού, προστασίας και πραγμάτωσης των ανθρωπίνων δικαιωμάτων (και αντίστοιχα, η Εθνική Στρατηγική και το Εθνικό Σχέδιο Δράσης) εκτείνονται και περιορίζονται μόνο στο ελεγχόμενο από την Κυπριακή Δημοκρατία έδαφος της Κύπρου. Αυτό βέβαια δεν σημαίνει ότι εγκαταλείπονται αβοήθητοι οι Ελληνοκύπριοιεγκλωβισμένοι ενόσω η Τουρκία εξακολουθεί να μην συμμορφώνεται με τις αποφάσεις του ΕΔΑΔ στην τέταρτη διακρατική προσφυγή.

**3. ΑΡΧΕΣ ΠΡΟΣΤΑΣΙΑΣ ΚΑΙ ΠΡΟΩΘΗΣΗΣ ΑΝΘΡΩΠΙΝΩΝ ΔΙΚΑΙΩΜΑΤΩΝ**

**3.1 *Αξιοπρέπεια***

Η Εθνική Στρατηγική διαπνέεται από τις θεμελιώδεις αρχές των ανθρωπίνων δικαιωμάτων, όπως πρωτίστως η ανθρώπινη αξιοπρέπεια, οι οποίες ενσωματώνονται στο Σύνταγμα της Κυπριακής Δημοκρατίας, το δίκαιο της ΕΕ και το διεθνές δίκαιο ανθρωπίνων δικαιωμάτων. Σύμφωνα το άρθρο 1 της Οικουμενικής Διακήρυξης των Ανθρωπίνων Δικαιωμάτων του 1948, «*Όλοι οι άνθρωποι γεννιούνται ελεύθεροι και ίσοι στην αξιοπρέπεια και τα δικαιώματα. Είναι προικισμένοι με λόγο και συνείδηση και πρέπει να ενεργούν ο ένας προς τον άλλο με πνεύμα αδελφοσύνης*».

**3.2 *Ισότητα***

Η έννοια της ισότητας εκκινεί από το γενικό αξίωμα που προϋποθέτει την όμοια μεταχείριση όμοιων καταστάσεων και ανόμοια μεταχείριση ανόμοιων καταστάσεων. Ωστόσο, η σύγχρονη αντίληψη περί ισότητας στο δίκαιο της ΕΕ και στο διεθνές δίκαιο ανθρωπίνων δικαιωμάτων δεν απαγορεύει και συχνά επιβάλλει τη λήψη (προσωρινών) θετικών μέτρων προκειμένου ευάλωτες ομάδες να λάβουν τη δέουσα υποστήριξη, να υπερβούν τις επιπτώσεις της άνισης μεταχείρισης την οποία διαχρονικά έχουν υποστεί και να επιτύχουν την ισότιμη απόλαυση των ανθρωπίνων δικαιωμάτων στην πράξη (ουσιαστική ισότητα). Επομένως, τα ειδικά θετικά μέτρα δεν συνιστούν δίχως άλλο παραβίαση της αρχής της ισότητας, αλλά συχνά εφαρμογή και υλοποίησή της. Τα θετικά μέτρα προορίζονται για την επανόρθωση διαχρονικά άνισης μεταχείρισης ή άλλων παραβιάσεων που έχουν καταστήσει τις ευάλωτες ομάδες στις οποίες απευθύνονται μειονεκτούσες στην πράξη και επομένως εξ αρχής ανόμοιες από το υπόλοιπο σύνολο των φορέων δικαιωμάτων. Η θεώρηση αυτή έχει υιοθετηθεί τις τελευταίες δεκαετίες από το δίκαιο της ΕΕ, καθώς και από διεθνείς επιτροπές ελέγχου (π.χ., Committee on the Elimination of Discrimination Against Women, Committee on Elimination of Racial Discrimination, Committee on Economic, Social and Cultural Rights) που καλούν την Κυπριακή Δημοκρατία να την υιοθετήσει σε διάφορες περιπτώσεις (π.χ., στην εκπροσώπηση των γυναικών στην πολιτική και δημόσια ζωή), ενώ σταδιακά προωθείται και από το ΕΔΑΔ. Μία από τις προκλήσεις που έχει να αντιμετωπίσει η κυπριακή πολιτεία στο πλαίσιο της Εθνικής Στρατηγικής είναι να υπάρξει προώθηση της ουσιαστικής ισότητας εκεί όπου υπάρχει πραγματική ανάγκη, με τρόπο που θα είναι σύμφωνος με το Σύνταγμα, αλλά και με τις ευρωπαϊκές και διεθνείς υποχρεώσεις της Κυπριακής Δημοκρατίας.

**3.3 *Απαγόρευση διακρίσεων***

Η απαγόρευση των διακρίσεων συχνά θεωρείται η αρνητική όψη της αρχής της ισότητας. Η Κυπριακή Δημοκρατία δεσμεύεται από την υποχρέωση να σέβεται και να προστατεύει τα ανθρώπινα δικαιώματα για τον κάθε άνθρωπο «άνευ ουδεμιάς δυσμενούς διακρίσεως αμέσου ή εμμέσου εις βάρος οιουδήποτε ατόμου ένεκα της κοινότητος, της φυλής, του χρώματος, της θρησκείας, της γλώσσης, του φύλου, των πολιτικών ή άλλων πεποιθήσεων, της εθνικής ή κοινωνικής καταγωγής, της γεννήσεως, του πλούτου, της κοινωνικής τάξεως αυτού ή ένεκα οιουδήποτε άλλου λόγου (…)» (άρθρο 28 Συντάγματος). Η πρόνοια αυτή απαγορεύει τόσο τις άμεσες διακρίσεις (λιγότερο ευνοϊκή μεταχείριση όμοιων ή ανάλογων καταστάσεων για κάποιον/ους από τους ανωτέρω απαγορευμένους λόγους χωρίς αντικειμενική και εύλογη αιτία) όσο και τις έμμεσες διακρίσεις. Έμμεση διάκριση, όπως ορίζεται στις Ευρωπαϊκές Οδηγίες περί ίσης μεταχείρισης, υπάρχει όταν μία εκ πρώτης όψεως ουδέτερη πρόνοια, κριτήριο ή πρακτική μπορεί να θέσει πρόσωπα με συγκεκριμένα χαρακτηριστικά (π.χ., φυλετική ή εθνοτική καταγωγή, αναπηρία, σεξουαλικό προσανατολισμό) σε μειονεκτική θέση συγκριτικά με άλλα πρόσωπα, εκτός εάν η πρόνοια, το κριτήριο ή η πρακτική αυτή δικαιολογείται αντικειμενικά από έναν θεμιτό σκοπό και τα μέσα επίτευξης αυτού του σκοπού είναι πρόσφορα και αναγκαία. Με άλλα λόγια, ενώ δεν υπάρχει διαφορετική μεταχείριση ανάμεσα σε δύο ή περισσότερα πρόσωπα ή ομάδες με διαφορετικά χαρακτηριστικά, το αποτέλεσμα αυτής της ίσης μεταχείρισης είναι στην πράξη δυσανάλογα δυσμενέστερο για ένα/μία εξ αυτών. Η απαγόρευση των έμμεσων διακρίσεων συνηγορεί υπέρ της ουσιαστικής ισότητας, καθώς πρόκειται για διακρίσεις που δεν είναι μεν θεσμοθετημένες, αλλά βιώνονται στην πράξη. Η απαγόρευση των διακρίσεων στο άρθρο 28 είναι ανοικτού περιεχομένου (open-ended) και, συνεπώς, περιλαμβάνει και άλλους λόγους, όπως η ηλικία, η αναπηρία, ο σεξουαλικός προσανατολισμός, η ταυτότητα φύλου, η οικογενειακή κατάσταση, που συνηθέστερα παρουσιάζονται στην πράξη και απαγορεύονται ρητά σε Ευρωπαϊκές Οδηγίες ή έχουν κριθεί απαγορευμένοι στη διεθνή πρακτική και νομολογία.

**3.4 *Φυλετικές διακρίσεις/ρατσισμός***

Η πρόληψη και αντιμετώπιση του ρατσισμού και της ξενοφοβίας συνιστά πανευρωπαϊκή και παγκόσμια πρόκληση και αποτελεί έναν από τους μεγαλύτερους κινδύνους για τα ανθρώπινα δικαιώματα, καθώς θέτει σε αμφισβήτηση τη θεμελιωδέστερη αρχή της Οικουμενικής Διακήρυξης περί ισότητας στην αξιοπρέπεια και τα δικαιώματα. Η διαχείριση των προσφυγικών και μεταναστευτικών ροών έχει οδηγήσει σε αύξηση του ρατσισμού και της ξενοφοβίας, καθώς δεν έχει σχεδιαστεί μία συνεκτική πολιτική αντιμετώπισης του φαινομένου σε εθνικό και ευρωπαϊκό επίπεδο. Θετικό παράδειγμα αντιμετώπισης του ρατσισμού και της ξενοφοβίας αποτελεί η αντιρατσιστική πολιτική του Υπουργείου Παιδείας, Πολιτισμού, Αθλητισμού και Νεολαίας, στα πλαίσια της οποίας συντάχθηκε ο Κώδικας Συμπεριφοράς κατά του Ρατσισμού και ο Οδηγός Διαχείρισης και Καταγραφής Ρατσιστικών Περιστατικών. Η Εθνική Στρατηγική έχει ως στόχο την προώθηση δράσεων που θα δημιουργούν ανάχωμα στον ρατσισμό, ιδίως ανάμεσα στους νέους. Είναι σκόπιμο να επισημανθεί ο ορισμός της φυλετικής διάκρισης (racial discrimination), που εμπεριέχεται στη Σύμβαση για την Εξάλειψη Κάθε Μορφής Φυλετικών Διακρίσεων του 1965, και που δεσμεύει τη Δημοκρατία, ως **«***κάθε διάκριση, αποκλεισμός, περιορισμός ή προτίμηση με βάση τη φυλή, το χρώμα, την καταγωγή ή την εθνική ή εθνοτική προέλευση, που έχει σκοπό ή αποτέλεσμα να εξαλείψει ή περιορίσει την αναγνώριση, την απόλαυση ή την άσκηση, σε ισότιμη βάση, των ανθρωπίνων δικαιωμάτων και των θεμελιωδών ελευθεριών στον πολιτικό, οικονομικό, κοινωνικό, πολιτιστικό ή οποιονδήποτε άλλου τομέα της δημόσιας ζωής*».

**3.5 *Διατομεακότητα και πολλαπλές διακρίσεις***

Σύμφωνα με τις σύγχρονες προσεγγίσεις των ανθρωπίνων δικαιωμάτων, η Εθνική Στρατηγική επισημαίνει τη διατομεακότητα (intersectionality) κατά την αντιμετώπιση των διακρίσεων, καθώς ένα άτομο δύναται να υποστεί πολλαπλές διακρίσεις, δηλαδή διακρίσεις για περισσότερους του ενός λόγους που αντανακλούν περισσότερα στοιχεία που συναποτελούν την προσωπικότητά του. Διαφορετικά στοιχεία της ταυτότητας του ίδιου ατόμου συνυπάρχουν, διασταυρώνονται και επιδρούν στον τρόπο με τον οποίο υφίσταται κάποια δυσμενή διάκριση, καθιστώντας τα συγκεκριμένα άτομα ακόμη περισσότερο ευάλωτα. Τόσο ο νομοθέτης όσο και οι εφαρμοστές του νόμου οφείλουν να λαμβάνουν υπόψη αυτά τα στοιχεία. Η νομολογία του ΕΔΑΔ, καθώς και εκθέσεις του Οργανισμού Θεμελιωδών Δικαιωμάτων της ΕΕ (FRA) και άλλων διεθνών εποπτικών οργάνων έχουν επισημάνει, για παράδειγμα, τις πολλαπλές διακρίσεις που υφίστανται συγκεκριμένες ομάδες του πληθυσμού, ενώ μελέτες και καλές πρακτικές έχουν τεκμηριώσει ότι μέλη της ΛΟΑΤΚΙ+ κοινότητας δέχονται διακρίσεις ή βία μεγαλύτερης έντασης. Επομένως, η αποτελεσματική καταπολέμηση των διακρίσεων προϋποθέτει την κατανόηση της διατομεακότητας και την ανάλογη αντιμετώπιση από τις αρμόδιες αρχές.

**3.6 *Ενέργειες για εξάλειψη των διακρίσεων στην πράξη***

Βασικός άξονας της Εθνικής Στρατηγικής είναι η εξάλειψη των διακρίσεων στην πράξη, μεταξύ άλλων, με τις ακόλουθες ενέργειες:

* Εκσυγχρονισμός της νομοθεσίας στη βάση των συστάσεων των διεθνών εποπτικών οργάνων, ώστε να υπάρξει συμμόρφωση με τις διεθνείς υποχρεώσεις και κατάργηση προνοιών που συγκρούονται με την αρχή της ισότητας και της απαγόρευσης των διακρίσεων.
* Εντοπισμός των κενών, ελλείψεων και αδυναμιών στις υφιστάμενες διαδικασίες που αποτρέπουν την αποτελεσματική προστασία από διακρίσεις, και στοχευμένες δράσεις για διόρθωση και ενίσχυση των διαδικασιών και μηχανισμών προστασίας, ιδίως μέσω της ψυχοκοινωνικής και νομικής υποστήριξης των θυμάτων διακρίσεων και εγκληματικών πράξεων.
* Ενίσχυση των φορέων προώθησης και προστασίας της αρχής της ίσης μεταχείρισης και καταπολέμησης των διακρίσεων.
* Διαρκής εκπαίδευση, επιμόρφωση και ενημέρωση των εμπλεκόμενων αρμόδιων υπηρεσιών και λειτουργών, συμπεριλαμβανομένων των λειτουργών της δικαιοσύνης.
* Καταπολέμηση του ρατσισμού και των αρνητικών και υποτιμητικών στερεοτύπων σε βάρος ευάλωτων ομάδων, του σεξισμού, της ξενοφοβίας, της ομοφοβίας, της τρανσφοβίας, της ισλαμοφοβίας, του αντισημιτισμού, μέσω πολυδιάστατων δράσεων εκπαίδευσης για την ειρήνη και τα ανθρώπινα δικαιώματα, για ενσυναίσθηση, για αλληλεγγύη, συμπερίληψη, για διαπολιτισμικό σεβασμό, και για την αποδοχή και προώθηση της διαφορετικότητας και του πλουραλισμού στην κυπριακή κοινωνία.

**3.7 *Συμμετοχή***

Οι σύγχρονες αντιλήψεις περί ανθρωπίνων δικαιωμάτων καθιστούν απαραίτητη τη δυνατότητα συμμετοχής στη λήψη αποφάσεων, ώστε να εκπροσωπείται κάθε ενδιαφερόμενη και επηρεαζόμενη ομάδα. Ένας από τους βασικότερους τρόπους με τον οποίον επιδιώκεται μία τέτοια συμμετοχή είναι η διαδικασία διαβούλευσης πριν την οριστικοποίηση των διάφορων νομοσχεδίων, κάτι που η Κυπριακή Δημοκρατία πρέπει να συνεχίζει να εφαρμόζει κατά τρόπο ουσιαστικό και στη βάση διεθνών προτύπων. Η περαιτέρω βελτίωση υλοποίησης της αρχής της συμμετοχής αποτελεί βασικό στόχο της Εθνικής Στρατηγικής και εξειδικεύεται στις ενότητες σχετικά με τον ρόλο της ΚτΠ και των εθνικών θεσμών ανθρωπίνων δικαιωμάτων.

**3.8 *Συμπερίληψη και ενδυνάμωση***

Η δικαιωματική θεώρηση των δημόσιων πολιτικών βασίζεται στην επιδίωξη μίας κοινωνίας συμπεριληπτικής και χωρίς αποκλεισμούς, η οποία ορίζεται ως κοινωνία για όλους, όπου κάθε άτομο έχει ενεργό ρόλο. Η συμπερίληψη και η ενδυνάμωση συνδέονται ευθέως με την επίτευξη των Στόχων Βιώσιμης Ανάπτυξης (Sustainable Development Goals). Όταν όλοι μπορούν να διεκδικήσουν τα ανθρώπινα δικαιώματά τους, κανείς δεν «μένει πίσω». Επομένως, τα ανθρώπινα δικαιώματα είναι ο καταλληλότερος τρόπος για να επιταχυνθεί η πρόοδος για πιο δίκαιη και βιώσιμη ανάπτυξη (Agenda 2030 for Sustainable Development).

**3.9 *Λογοδοσία***

Η λογοδοσία αποτελεί βασική αρχή του κράτους δικαίου. Οι αρχές ευθύνονται για τη μη εκπλήρωση των υποχρεώσεών τους έναντι των φορέων των δικαιωμάτων. Οι σύγχρονες δημοκρατικές κοινωνίες οφείλουν να έχουν αποτελεσματικούς μηχανισμούς λογοδοσίας και παρακολούθησης, συμπεριλαμβανομένης της δικαστικής και εξωδικαστικής οδού για παραβιάσεις των ανθρωπίνων δικαιωμάτων. Η ατιμωρησία και η έλλειψη λογοδοσίας διαιωνίζουν τις γενεσιουργές αιτίες των παραβιάσεων, απαξιώνουν τα ανθρώπινα δικαιώματα ως κανόνες δικαίου και τα καθιστούν κενά περιεχομένου.

**3.10 *Διαφάνεια***

Η αποτελεσματική προστασία των ανθρωπίνων δικαιωμάτων ως πτυχή του δημόσιου συμφέροντος προϋποθέτει μηχανισμούς και διαδικασίες διαφάνειας που συμπληρώνουν αυτές της λογοδοσίας. Στην κατεύθυνση αυτή, η διαφάνεια διέπει κάθε στάδιο της διαμόρφωσης δημόσιων πολιτικών και υποχρεώνει τις αρχές να προσδιορίσουν διαδικασίες διαρκούς πρόσβασης στην ενημέρωση σχετικά με τα νομοθετικά ή διοικητικά μέτρα που λαμβάνουν.

**3.11 *Σύμπραξη με τις Αρχές Τοπικής Αυτοδιοίκησης***

Ενώ η προστασία των ανθρωπίνων δικαιωμάτων αποτελεί κρατική αρμοδιότητα που διέπεται από το Σύνταγμα και τις διεθνείς συμβάσεις, αναγνωρίζεται ολοένα και περισσότερο ο ιδιαίτερος ρόλος που διαδραματίζει η τοπική αυτοδιοίκηση για την καθημερινή εφαρμογή τους. Οι αρμοδιότητες και ευθύνες των Αρχών Τοπικής Αυτοδιοίκησης στον τομέα της προστασίας και προώθησης των ανθρωπίνων δικαιωμάτων είναι ολοένα και πιο σημαντικές, ποικίλες και σύνθετες.

Η Εθνική Στρατηγική αναγνωρίζει τον κρίσιμο και πολυεπίπεδο ρόλο της τοπικής αυτοδιοίκησης για εφαρμογή των θεμελιωδών αξιών της δημοκρατίας και των ανθρωπίνων δικαιωμάτων, δοθέντος ότι οι αρχές αυτές βρίσκονται καθημερινά σε εγγύτητα με τους πολίτες, τις ανησυχίες και τις ανάγκες τους. Με την έννοια αυτή η προστασία και προώθηση των ανθρωπίνων δικαιωμάτων αποτελεί ευθύνη που μοιράζονται πολλοί φορείς, με διακριτούς και συμπληρωματικούς τρόπους, μεταξύ των οποίων και οι Αρχές Τοπικής Αυτοδιοίκησης, οι οποίες έχουν πρωτεύοντα ρόλο στον προσδιορισμό των σχετικών προβλημάτων και στις προσπάθειες για λήψη και υλοποίηση μέτρων για επίλυσή τους.

**4. ΦΟΡΕΑΣ ΑΝΘΡΩΠΙΝΩΝ ΔΙΚΑΙΩΜΑΤΩΝ ΚΑΙ ΕΥΑΛΩΤΕΣ ΟΜΑΔΕΣ**

**4.1 *Φορέας ανθρωπίνων δικαιωμάτων: κάθε άνθρωπος (έκαστος)***

Φορέας των ανθρωπίνων δικαιωμάτων που προστατεύει το Σύνταγμα είναι ο κάθε άνθρωπος που βρίσκεται υπό τη δικαιοδοσία της Κυπριακής Δημοκρατίας. Σύμφωνα με το Σύνταγμα, «έκαστος» έχει τα δικαιώματα που αναγνωρίζει το Σύνταγμα (αντίστοιχα, η ΕΣΔΑ αναφέρεται σε "everyone"). Αυτό σημαίνει ότι δικαιούχοι προστασίας από το Σύνταγμα και τις διεθνείς συμβάσεις δεν είναι μόνο οι πολίτες της Κυπριακής Δημοκρατίας, αλλά κάθε άνθρωπος (έκαστος) που βρίσκεται στην Κύπρο (στις περιοχές που η Κυπριακή Δημοκρατία ασκεί αποτελεσματικό έλεγχο).

**4.2 *Γυναίκες και ανθρώπινα δικαιώματα***

Στόχος της Εθνικής Στρατηγικής είναι η εμπέδωση και η διάδοση της δικαιωματικής προσέγγισης στα πεδία της νομοθεσίας, της δημόσιας υπηρεσίας, της παιδείας, της υγείας, της εργασίας, της δημόσιας ζωής και πολιτικής, στα οποία έχουν διαπιστωθεί κενά και παραλείψεις ως προς την εξάλειψη των διακρίσεων κατά των γυναικών. Με γνώμονα τις διαπιστώσεις και συστάσεις της Επιτροπής του ΟΗΕ για την εξάλειψη κάθε μορφής διάκρισης κατά των γυναικών (CEDAW), η παρούσα Εθνική Στρατηγική αναφέρεται και παραπέμπει στους στόχους του Εθνικού Σχεδίου Δράσης για την Ισότητα Μεταξύ Ανδρών και Γυναικών (2019-2023), επιδιώκοντας την περαιτέρω βελτίωση της νομοθεσίας και ιδίως της εφαρμογής της στην πράξη στη βάση της καταπολέμησης των άμεσων και έμμεσων διακρίσεων και της διασφάλισης της ουσιαστικής ισότητας.

Η βία κατά των γυναικών, βία σωματική, ψυχολογική, σεξουαλική και οικονομική, συνιστά ένα φαινόμενο μοναδικής ιστορικής αντοχής με παγκόσμιες διαστάσεις που πλήττει την ακεραιότητα και αξιοπρέπεια όσων την υφίστανται.

Ιδίως στο πεδίο αντιμετώπισης της βίας κατά των γυναικών χρειάζεται συνεχής επαγρύπνηση και δράση και μηδενική αποδοχή και ανοχή της έμφυλης βίας, ενώ πανθομολογούμενη είναι η ανάγκη συγκεκριμένων και συντονισμένων δράσεων, οι οποίες θα ενισχύσουν τη συνεργασία όλων των εμπλεκόμενων αρχών και φορέων. Οι δολοφονίες μεταναστριών που αποκαλύφθηκαν το 2019, καθώς και πολλές περιπτώσεις έμφυλης βίας τα τελευταία χρόνια κατέδειξαν διάφορα νομικά και θεσμικά κενά και αδυναμίες που πρέπει να αντιμετωπιστούν. Πρωταρχικός στόχος είναι η αποτελεσματική εφαρμογή της Σύμβασης της Κωνσταντινούπολης, η οποία κυρώθηκε από την Κυπριακή Δημοκρατία τον Νοέμβριο του 2017 και οι πρόνοιες της ενσωματώθηκαν στον περί της Πρόληψης και της Καταπολέμησης της Βίας κατά των Γυναικών και της Ενδοοικογενειακής Βίας και περί Συναφών Θεμάτων Νόμο του 2021 (Ν. 115(Ι)/2021), ο οποίος ψηφίστηκε στις 23/4/2021 και τέθηκε σε ισχύ με τη δημοσίευση του στην Επίσημη Εφημερίδα της Δημοκρατίας στις 13/5/2021. Σκοπός του παρόντος Νόμου είναι ο καθορισμός αδικημάτων βίας κατά των γυναικών και ενδοοικογενειακής βίας,  η πρόληψη, καταστολή και καταπολέμηση τους, η προστασία των γυναικών από κάθε μορφή βίας και η εξάλειψη της βίας κατά των γυναικών και της ενδοοικογενειακής βίας,  η προώθηση της ουσιαστικής ισότητας ανάμεσα σε γυναίκες και άνδρες, ο σχεδιασμός περιεκτικού πλαισίου, πολιτικών και μέτρων για την προστασία και στήριξη όλων των θυμάτων,  η προώθηση της διεθνούς συνεργασίας με σκοπό την εξάλειψη της βίας κατά των γυναικών και της ενδοοικογενειακής βίας και η παροχή υποστήριξης και βοήθειας σε οργανισμούς και σε εμπλεκόμενες υπηρεσίες  για αποτελεσματική συνεργασία, ώστε να υιοθετηθεί μια ολοκληρωμένη προσέγγιση για την εξάλειψη της βίας κατά των γυναικών και της ενδοοικογενειακής βίας.

Στο πλαίσιο εφαρμογής του Νόμου πρέπει να ληφθούν ειδικά μέτρα για τη στήριξη και ενδυνάμωση όλων των γυναικών θυμάτων βίας, συμπεριλαμβανομένων των πλέον ευάλωτων (μετανάστριες, οικιακές εργαζόμενες, πρόσφυγες, θύματα εμπορίας προσώπων), ώστε η πρόσβαση στη δικαιοσύνη να αποτελεί πραγματικό δικαίωμα και όχι θεωρητικό. Παράλληλα, θα πρέπει να συνεχιστεί και ενισχυθεί η υλοποίηση συγκεκριμένων και στοχευμένων πολιτικών καταπολέμησης των στερεοτύπων και των πρακτικών που διαιωνίζουν τις στερεοτυπικές αντιλήψεις για τον ρόλο της γυναίκας στην οικογένεια και την κοινωνία. Τα στερεότυπα αυτά παρουσιάζονται σε όλους τους χώρους της δημόσιας σφαίρας και συμβάλλουν καθοριστικά στη διατήρησή τους εντός της οικογένειας και της ιδιωτικής ζωής. Επομένως, είναι απολύτως απαραίτητος ο εντοπισμός και η καταπολέμησή τους στους τομείς της εκπαίδευσης κάθε βαθμίδας, της υγείας, της πολιτικής, της εργασίας, της ενημέρωσης, όπου ο ρόλος των μέσων μαζικής ενημέρωσης είναι ιδιαίτερα κρίσιμος. Στη διαδικασία αυτή, στα πλαίσια του Εθνικού Σχεδίου Δράσης για την Ισότητα Μεταξύ Ανδρών και Γυναικών (2019-2023), καλούνται να συμμετέχουν οι ίδιες οι γυναίκες από διάφορες κοινωνικές και πληθυσμιακές ομάδες, αντιπροσωπευτικές οργανώσεις και δίκτυα, καθώς και οι αρμόδιοι κρατικοί φορείς και ανεξάρτητοι αξιωματούχοι, όπως η Επίτροπος Ισότητας των Φύλων.

Στην πρόληψη και καταπολέμηση κάθε μορφή βίας κατά των γυναικών αναμένεται να συμβάλει σημαντικά και η εφαρμογή του περί της Προστασίας από Παρενόχληση και Παρενοχλητική Παρακολούθηση Νόμου του 2021 (Ν. 114(Ι)/2021), ο οποίος ψηφίστηκε στις 23 Απριλίου 2021 και δημοσιεύτηκε στην Επίσημη Εφημερίδα της Δημοκρατίας στις 13/5/2021 και ο οποίος ποινικοποιεί την παρενόχληση και την παρενοχλητική παρακολούθηση.

**4.3 *Παιδιά και ανθρώπινα δικαιώματα***

Βασικός άξονας της εκπλήρωσης των υποχρεώσεων στο πεδίο των δικαιωμάτων των παιδιών είναι η αρχή του βέλτιστου συμφέροντος του παιδιού (best interest of the child), που επιβάλλει στις αρχές και σε κάθε εμπλεκόμενο φορέα την εξατομικευμένη αξιολόγηση του βέλτιστου συμφέροντος κάθε παιδιού με βάση την ηλικία, τον βαθμό ωριμότητας, τις απόψεις, τις ανάγκες και τις ανησυχίες του παιδιού. Σημαντικό στοιχείο κατά την αξιολόγηση αυτή είναι οι ιδιαιτερότητες και τα χαρακτηριστικά του κάθε παιδιού (π.χ., φύλο, εθνική ή εθνοτική καταγωγή, χρώμα, θρησκεία, σεξουαλικός προσανατολισμός, ταυτότητα φύλου, οικογενειακή κατάσταση, αναπηρία), ιδιαίτερα όσων ανήκουν σε ευάλωτες ομάδες ή/και είναι θύματα εκφοβισμού στο σχολείο ή σε άλλο περιβάλλον, που πρέπει να λαμβάνονται υπόψη για την εξεύρεση της βέλτιστης οδού. Οι αρχές και η κοινωνία θα πρέπει να καθοδηγούνται από τις διεθνείς συμβάσεις και τις θέσεις, εκθέσεις και πορίσματα του Επιτρόπου Προστασίας των Δικαιωμάτων του Παιδιού, η οποία έχει ουσιαστικό ρόλο στις δράσεις που αφορούν τα παιδιά.

Ειδικό πεδίο ενδιαφέροντος αποτελεί η εφαρμογή της Εθνικής Στρατηγικής για την Καταπολέμηση της Σεξουαλικής Κακοποίησης και Εκμετάλλευσης Παιδιών και της Παιδικής Πορνογραφίας που συνιστούν τα βασικά κείµενα πολιτικής και κατευθύνουν τις δράσεις και τις πρωτοβουλίες όλων των κρατικών αρχών, προκειμένου να αντιμετωπιστεί η ειδεχθής αυτή μορφή εγκληματικότητας σε βάρος των παιδιών. Το κόστος των σεξουαλικών εγκληµάτων σε βάρος των παιδιών είναι σηµαντικό, ιδιαίτερα εάν λάβει κανείς υπόψη το τεράστιο κόστος και ζημιά που προκαλείται στα θύματα, την ιατρική περίθαλψη, τις νοµικές διαδικασίες, την εµπλοκή των υπηρεσιών κοινωνικής πρόνοιας, τη µακροχρόνια φυλάκιση καταδικασθέντων και την εποπτεία τους, αφού αποφυλακισθούν και, µακροπρόθεσµα, την υποστήριξη των θυµάτων και των οικείων τους.

Στην υλοποίηση του στόχου της Εθνικής Στρατηγικής αναμένεται να συμβάλει σημαντικά και η Εθνική Στρατηγική για την Πρόληψη και Διαχείριση της Βίας στο Σχολείο 2018-2022, η οποία στοχεύει στην προαγωγή και διατήρηση ενός ασφαλούς και φιλικού σχολικού περιβάλλοντος για όλα τα μέλη της σχολικής κοινότητας.

Περαιτέρω ιδιαίτερα σημαντική κρίνεται για την εφαρμογή της Στρατηγικής η εφαρμογή της πρόσφατα ψηφισθείσας νομοθεσίας [Νόμος 55(Ι)/2021] για χειρισμό παιδιών που βρίσκονται σε σύγκρουση με τον νόμο η οποία εγκαθιδρύει ένα σύστημα δικαιοσύνης φιλικής για τα παιδιά Προς αυτή την κατεύθυνση κρίνεται ως ιδιαίτερα σημαντική η ορθή και αποτελεσματική εφαρμογή της νομοθεσίας η οποία θα εκσυγχρονίσει το νομοθετικό και θεσμικό πλαίσιο, υιοθετώντας παιδοκεντρικές προσεγγίσεις κατ’ εφαρμογή των ευρωπαϊκών και διεθνών υποχρεώσεων της Κυπριακής Δημοκρατίας.

Ιδιαίτερα σημαντική είναι η προστασία των ασυνόδευτων ανηλίκων και η εκπλήρωση της υποχρέωσης φροντίδας και σεβασμού των ανθρωπίνων δικαιωμάτων της ευάλωτης αυτής ομάδας.

**4.4 *Ηλικιωμένοι και ανθρώπινα δικαιώματα***

Οι ηλικιωμένοι αντιμετωπίζουν πολλαπλές προκλήσεις στη σύγχρονη εποχή, όπως φτώχεια, διακρίσεις, βία, περιθωριοποίηση. Η Εθνική Στρατηγική λαμβάνει υπόψη ότι οι δημογραφικές εξελίξεις επιβάλλουν την επικαιροποίηση και την αναδιαμόρφωση των κοινωνικών μοντέλων προς την κατεύθυνση σεβασμού των ανθρωπίνων δικαιωμάτων και της αξιοπρέπειας των ηλικιωμένων ώστε αυτοί να μην περιθωριοποιούνται και να λαμβάνονται υπόψη στον σχεδιασμό των δημόσιων πολιτικών.

**4.5 *Άτομα με αναπηρία και ανθρώπινα δικαιώματα***

Η Εθνική Στρατηγική επιδιώκει την πλήρη συμμόρφωση με τις καταληκτικές παρατηρήσεις της Επιτροπής του ΟΗΕ για τα δικαιώματα των ατόμων με αναπηρία (ΑμεΑ), σε σύμπνοια και με αναφορά στην Εθνική Στρατηγική για την Αναπηρία (2018-2028). Σε αυτό το πλαίσιο, αποτελεί προτεραιότητα η υιοθέτηση και υλοποίηση μιας δικαιωματικής προσέγγισης της αναπηρίας σε επίπεδο νομοθεσίας και η αντίστοιχη επιχειρησιακή ετοιμότητα και ανταπόκριση όλων των αρχών, υπηρεσιών αλλά και της κοινωνίας για την αποτελεσματική εφαρμογή της στην πράξη. Σε αυτή την κατεύθυνση, η Εθνική Στρατηγική στοχεύει στην ενδυνάμωση και την ουσιαστική συμμετοχή των αντιπροσωπευτικών οργανώσεων των ΑμεΑ, ώστε να εμπλακούν ενεργά στη διαδικασία λήψης απόφασης για τα κατάλληλα μέτρα, για την προσαρμογή της νομοθεσίας και την πρακτική εφαρμογή της, την εξάλειψη των διακρίσεων, την προσβασιμότητα, λαμβάνοντας υπόψη τις ιδιαίτερες ανάγκες ανά ομάδα, όπως γυναίκες, παιδιά, μετανάστες/ριες και πρόσφυγες.

**4.6 *Ευάλωτες ομάδες***

Ανθρώπινα δικαιώματα έχουν οι ανήλικοι, οι νέοι, οι ηλικιωμένοι, οι άστεγοι, οι άνεργοι, οι Ρομά, οι ΛΟΑΤΚΙ+, τα άτομα με αναπηρία, οι νοσηλευόμενοι, οι ασθενείς, οι ψυχικά ασθενείς, οι φορείς και οι πάσχοντες από AIDS, οι φυλακισμένοι/κρατούμενοι, οι ουσιοεξαρτώμενοι, οι πρόσφυγες, οι αιτητές ασύλου, οι οικιακές εργαζόμενες, οι μετανάστες/τριες κ.ά. Ανθρώπινα δικαιώματα έχουν και όσοι ασκούν εξουσία, οι αστυνομικοί, οι δημόσιοι υπάλληλοι, οι βουλευτές, οι πολιτικοί, οι δικαστές. Δικαιούχοι προστασίας είναι δηλαδή όλοι οι άνθρωποι, όσο και αν έχουν τεθεί στο περιθώριο ή και αν είναι ανεπιθύμητοι από την πλειοψηφία ή μερίδα της κοινωνίας. Υπό αυτή την έννοια, χρησιμοποιείται ο όρος «ευαλωτότητα», προκειμένου να καταστήσει σαφές ότι παρόλο που φορείς δικαιωμάτων είναι όλοι οι άνθρωποι, κάποιες ομάδες λόγω κοινωνικών συνθηκών, στερεοτυπικών αντιλήψεων, ατομικής κατάστασης και κενών προσαρμογής των πολιτικών στη σύγχρονη πραγματικότητα, είναι πιο ευάλωτες από τους υπόλοιπους. Βέβαια, και σε αντίθεση με την ευρέως διαδεδομένη αντίληψη, τα δικαιώματα κάθε ανθρώπου και άρα όλων όσων δικαιούνται προστασίας, δεν είναι απόλυτα και μπορούν να περιοριστούν, υπό συγκεκριμένες προϋποθέσεις.

**4.7 Θρησκευτικές Ομάδες**

Η κυπριακή κοινωνία είναι δημοκρατική και πλουραλιστική και σέβεται ενεργά τα δικαιώματα των θρησκευτικών ομάδων των Αρμενίων, Μαρωνιτών και Λατίνων, οι οποίες καθορίζονται στο Σύνταγμα. Σε κλίμα διαλόγου, σεβασμού και ανεκτικότητας είναι αναγκαίο να συνεχίσει ο σεβασμός και η προαγωγή όλων των στοιχείων της ταυτότητας των θρησκευτικών ομάδων, αλλά και η δημιουργία συνθηκών που θα καταστήσουν δυνατή την έκφραση, διατήρηση και ανάπτυξη όλων των στοιχείων της ταυτότητάς τους που αποτελούν πλούτο για την κυπριακή κοινωνία.

**4.8 *Ρομά και ανθρώπινα δικαιώματα***

Τα διεθνή όργανα επιτήρησης και η ΕΕ διαπιστώνουν ότι στην Ευρώπη οι Ρομά εξακολουθούν να υφίστανται διακρίσεις και εμπόδια στην πρόσβαση στην εκπαίδευση, την υγεία, την απασχόληση, τη στέγαση και την πολιτική συμμετοχή, ενώ διάχυτος είναι ο αντι-τσιγγανισμός, ο οποίος εκδηλώνεται με πολλαπλές μορφές δυσμενούς μεταχείρισης, προκατάληψης και στερεότυπων σε θεσμικό και ατομικό επίπεδο. Αντίστοιχες διαπιστώσεις έχουν γίνει και για τους Κύπριους Ρομά. Η Εθνική Στρατηγική περιλαμβάνει τους Ρομά που ζουν στην Κύπρο στις ομάδες στόχευσης με βάση τις συστάσεις των διεθνών οργάνων και επιδιώκει την καταπολέμηση των διακρίσεων και την εξάλειψη των εμποδίων που συναντούν στην απόλαυση των ανθρωπίνων δικαιωμάτων.

**4.9 *Μετανάστες/τριες, δικαιούχοι διεθνούς προστασίας, ανιθαγενείς και ανθρώπινα δικαιώματα***

Οι μετανάστες/τριες, πρόσφυγες και αιτητές ασύλου που βρίσκονται στη δικαιοδοσία της Κυπριακής Δημοκρατίας είναι φορείς ανθρωπίνων δικαιωμάτων και δικαιούχοι προστασίας από το Σύνταγμα, το δίκαιο της ΕΕ και το διεθνές δίκαιο ανθρωπίνων δικαιωμάτων. Οι αρχές οφείλουν να λάβουν μέτρα για την καταπολέμηση των διακρίσεων και του ρατσισμού κατά των ομάδων αυτών, αλλά οι υποχρεώσεις δεν εξαντλούνται στην απαγόρευση των διακρίσεων. Όπως επισημαίνουν και οι συστάσεις διάφορων διεθνών οργάνων ελέγχου, οι πολιτικές της Δημοκρατίας σε αυτό το πεδίο πρέπει να καθοδηγούνται από και να ενσωματώνουν τη δικαιωματική προσέγγιση της διαχείρισης της μετανάστευσης και των μεικτών ροών, η οποία θα πρέπει να συμβαδίζει με το ευρωπαϊκό κεκτημένο και τα διεθνή πρότυπα.

Οι ασυνόδευτοι ανήλικοι συνιστούν μια ιδιαίτερη ευάλωτη κατηγορία παιδιών που απαιτεί αυξημένη προστασία και μέριμνα. Ως παιδιά έχουν ανάγκη ειδικής φροντίδας, προαγωγής και προστασίας της ευημερίας και ανάπτυξης τους και δράσεων που λαμβάνουν πρωτίστως υπόψη το βέλτιστο συμφέρον τους.

**4.10. Κατοχύρωση Δικαιωμάτων ΛΟΑΤΚΙ+ και Αποδοχή της Διαφορετικότητας**

Η καλλιέργεια του σεβασμού των δικαιωμάτων, της διαφορετικότητας και της αποδεκτικότητας από όλους προς όλους, αποτελεί ακρογωνιαίο λίθο της κοινωνικής μας φιλοσοφίας και αντίληψης. Γι’ αυτό έχει ήδη προχωρήσει η θεσμοθέτηση σημαντικών δικαιωμάτων των πολιτών, ανεξαρτήτως φύλου, φυλής, χρώματος, θρησκευτικών ή άλλων πεποιθήσεων, αναπηρίας ή χρόνιας πάθησης, ηλικίας, οικογενειακής ή κοινωνικής κατάστασης, σεξουαλικού προσανατολισμού, ταυτότητας ή χαρακτηριστικών φύλου.

Κατανοώντας την ανάγκη για ουσιαστική στήριξη προς τη ΛΟΑΤΚΙ+ κοινότητα, το 2015 θεσμοθετήθηκε η Πολιτική Συμβίωση με τρόπο λειτουργικό και με πλήρη σεβασμό προς τα ανθρώπινα δικαιώματα όλων των ζευγαριών, ανεξαρτήτως φύλου. Τροποποιήθηκε ο Ποινικός Κώδικας, εντάσσοντας τον σεξουαλικό προσανατολισμό και την ταυτότητα φύλου στο πλαίσιο της ποινικοποίησης της ρητορικής μίσους, ενώ, ταυτόχρονα, δόθηκε η ευχέρεια στα Δικαστήρια της Δημοκρατίας να χρησιμοποιούν το κίνητρο της προκατάληψης λόγω σεξουαλικού προσανατολισμού ή ταυτότητας φύλου, ως επιβαρυντικό παράγοντα κατά την επιβολή ποινών.

Από το 2014 διοργανώνεται η Πορεία Υπερηφάνειας στην Κύπρο προωθώντας το δικαίωμα στην ελευθερία λόγου και έκφρασης, ενώ από το 2017, η διοργάνωση έχει τεθεί υπό την αιγίδα και του Προέδρου της Δημοκρατίας.

Οι επόμενες ενέργειες που αφορούν στην κατοχύρωση δικαιωμάτων ΛΟΑΤΚΙ+ συμπολιτών και στην απάλυνση προβλημάτων που αντιμετωπίζουν, είναι οι ακόλουθες:

1. Προώθηση του προσχεδίου νομοσχεδίου που αφορά στην Ταυτότητα Φύλου, Έκφρασης Φύλου και Χαρακτηριστικών Φύλου, για νομοτεχνικό έλεγχο, με στόχο την κατάθεσή του στη Βουλή για ψήφιση μετά τις εκλογές.
2. Δημιουργία Εθνικής Επιτροπής Προώθησης της Πολυπολιτισμικότητας, Ανεκτικότητας και Αποδοχής της Διαφορετικότητας, μέσω της οποίας θα συσταθεί και ειδική Επιτροπή για ΛΟΑΤΚΙ+ θέματα, με τη συμμετοχή εκπροσώπων της κοινότητας ΛΟΑΤΚΙ+.
3. Η εν λόγω θα αναλάβει την εκπόνηση σχετικού Σχεδίου Δράσης, βασισμένο στις συστάσεις του Συμβουλίου της Ευρώπης, για την προάσπιση των δικαιωμάτων των ΛΟΑΤΚΙ+ ατόμων, το οποίο:

* Θα προωθεί την εκπαίδευση και ενημέρωση της κοινωνίας με στόχο την αντιμετώπιση των διακρίσεων, της ομοφοβίας και της τρανσφοβίας.
* Θα διαχειρίζεται καταστάσεις που αντιμετωπίζει η ΛΟΑΤΚΙ+ κοινότητα, προωθώντας, ανάμεσα σε άλλα, μέτρα δράσεων για τη δημόσια διοίκηση, την εκπαίδευση, τα νοσοκομεία, την αστυνομία, και άλλες υπηρεσίες.
* Θα προωθεί δράσεις που αφορούν στην καταπολέμηση των διακρίσεων στο χώρο εργασίας, συμπεριλαμβανομένων εκπαιδευτικών και ενημερωτικών δράσεων προς εργοδότες και εργοδοτούμενους αλλά και ενημέρωση των ΛΟΑΤΚΙ+ εργαζομένων για τα δικαιώματα τους.

4) Μελέτη για τα όποια κενά ενδεχομένως να παρουσιάζονται στον υφιστάμενο νόμο για την ρητορική μίσους με τρόπο που να τον καθιστά πιο λειτουργικό.

5) Προώθηση πρωτοβουλιών που διασφαλίζουν τα δικαιώματα στην ιδιωτική και οικογενειακή ζωή, αρχή που διατυπώνεται σε πολλά διεθνή κείμενα και συμβάσεις, στην Οικουμενική Διακήρυξη των Δικαιωμάτων του Ανθρώπου του Ο.Η.Ε. και στο Διεθνές Σύμφωνο για τα Ατομικά και Πολιτικά Δικαιώματα.

6) Εκπαίδευση ιατρικού προσωπικού για τον ορθό χειρισμό και την αντιμετώπιση θεμάτων που αφορούν στους ΛΟΑΤΚΙ+ συμπεριλαμβανομένων δράσεων, όπως εκείνες που αφορούν στον ιό HIV αλλά και μελέτη χειρισμού επιλογών όπως PrEP.

7) Έμπρακτη στήριξη σχετικών Μη Κυβερνητικών Οργανώσεων που προασπίζονται τα δικαιώματα των ΛΟΑΤΚΙ+

**4.11 *Σεξουαλικός προσανατολισμός, ταυτότητα φύλου, χαρακτηριστικά φύλου και ανθρώπινα δικαιώματα***

Η Εθνική Στρατηγική λαμβάνει υπόψη ότι τα βαθιά ριζωμένα στερεότυπα και οι διακρίσεις λόγω σεξουαλικού προσανατολισμού, ταυτότητας φύλου και χαρακτηριστικών φύλου δημιουργούν σημαντικές προκλήσεις στην άσκηση βασικών ανθρωπίνων δικαιωμάτων και συχνά ομοφοβική και τρανσφοβική λεκτική ή/και σωματική βία. Η ΛΟΑΤΚΙ+ κοινότητα αποτελείται από διαφορετικές περιπτώσεις ατόμων με διαφορετικές ανάγκες. Η ουσιαστική αποδοχή της διαφορετικότητας εντός της Κυπριακής Δημοκρατίας συνεπάγεται την εξάλειψη των προκαταλήψεων και κάθε μορφής βίας, καθώς και την συμπερίληψη της ΛΟΑΤΚΙ+ κοινότητας στον σχεδιασμό δημόσιων πολιτικών και δράσεων με στόχο τη δημιουργία ενός ασφαλούς περιβάλλοντος αποτελεσματικής απόλαυσης ανθρωπίνων δικαιωμάτων. Κρίσιμη για την πραγμάτωση των δικαιωμάτων της ΛΟΑΤΚΙ+ κοινότητας είναι η ανάληψη δράσεων σε τέσσερις άξονες, με βάση και την Πρώτη Ευρωπαική Στρατηγική για την Ισότητα των ΛΟΑΤΚΙ+ 2020-2025:

1. Καταπολέμηση διακρίσεων,
2. Ασφάλεια
3. Άρση αποκλεισμών
4. Προώθηση του αιτήματος για την ισότητα

Ιδιαίτερα σημαντική για την υλοποίηση των πιο πάνω στόχων είναι η ψήφιση του νόμου για τη νομική αναγνώριση της ταυτότητας φύλου, με βάση τα σύγχρονα διεθνή πρότυπα.

**4.12 *Εμπορία και διακίνηση προσώπων και ανθρώπινα δικαιώματα***

Στη σύγχρονη πραγματικότητα, θύματα εμπορίας προσώπων για σκοπούς σεξουαλικής εκμετάλλευσης ή εργασιακής εκμετάλλευσης, εμπορίας οργάνων και άλλων μορφών εμπορίας και διακίνησης προσώπων δύνανται να είναι άτομα κάθε φύλου και ηλικίας. Σε συμμόρφωση με τις συστάσεις διεθνών και ευρωπαϊκών οργάνων ελέγχου, όπως η GRETA, η Εθνική Στρατηγική επιδιώκει να ενισχύσει τη δικαιωματική και θυματοκεντρική προσέγγιση στην αντιμετώπιση του προβλήματος. Σε αυτό το πλαίσιο, στόχος είναι η καταπολέμηση της εμπορίας προσώπων, η αποτελεσματική προστασία και στήριξη των θυμάτων εμπορίας, ενίσχυση της πρόσβασής τους στη δικαιοσύνη και της δικαστικής προστασίας και η ουσιαστική βελτίωση της λειτουργίας του Εθνικού Μηχανισμού Αναφοράς στην πράξη, με τη αποτελεσματική διασύνδεση και συντονισμό των εμπλεκόμενων φορέων και υπηρεσιών με σκοπό την πάταξη του φαινομένου στην Κύπρο και την παροχή προστασίας στα θύμα.

**4.13 *Δικαιώματα των θυμάτων***

Ένας από τους στόχους της Εθνικής Στρατηγικής είναι η μελέτη των δικαιωμάτων των θυμάτων βίας, εγκληματικών πράξεων, διακρίσεων και παραβιάσεων ανθρωπίνων δικαιωμάτων, με σκοπό την υιοθέτηση της πλέον κατάλληλης προσέγγισης για τα δικαιώματα των θυμάτων στην κυπριακή πραγματικότητα, στη βάση και της διεθνούς εμπειρίας. Σε αυτό το πλαίσιο, η στήριξη των θυμάτων βίαιων εγκλημάτων πρέπει να ενισχυθεί με την υλοποίηση της νομοθεσίας που μετέφερε στο εθνικό δίκαιο την Οδηγία της ΕΕ για τα θύματα. Είναι, επίσης, σκόπιμο να μελετηθεί το ενδεχόμενο να υιοθετηθούν στοιχεία της θυματοκεντρικής προσέγγισης της Σύμβασης της Κωνσταντινούπολης και σε άλλες κατηγορίες θυμάτων βίας και παραβιάσεων ανθρωπίνων δικαιωμάτων, όπως οι ΛΟΑΤΚΙ+, ιδίως παιδιά που στοχοποιούνται λόγω (νομιζόμενου ή μη) σεξουαλικού προσανατολισμού, ταυτότητας φύλου, χαρακτηριστικών φύλου, παιδιά θύματα σχολικού εκφοβισμού, ασυνόδευτοι ανήλικοι, άτομα με αναπηρίες κ.λπ., ώστε να υπάρχει ενιαία και αποτελεσματική προστασία θυμάτων βίας.

**5. ΦΟΡΕΙΣ ΠΡΟΣΤΑΣΙΑΣ**

**5.1 *Κρατικός Μηχανισμός***

Η Εθνική Στρατηγική απευθύνεται σε όλα τα κρατικά όργανα της Κυπριακής Δημοκρατίας, καθώς και σε όλους τους φορείς που ασκούν κρατική εξουσία. Οι αποδέκτες/φορείς της υποχρέωσης προστασίας είναι το κράτος και όλα τα κρατικά όργαναπου οφείλουν να σέβονται, να προστατεύουν και να πραγματώνουν τα ανθρώπινα δικαιώματα. Το κάθε όργανο και κάθε φορέας νομοθετικής, εκτελεστικής και δικαστικής εξουσίας οφείλει να γνωρίζει ότι οι πράξεις ή παραλείψεις τους που παραβιάζουν ανθρώπινα δικαιώματα (έτσι όπως το περιεχόμενο τους ερμηνεύεται από διεθνή δικαστήρια και διεθνή εποπτικά όργανα) εκθέτουν και καθιστούν διεθνώς υπόλογη την Κυπριακή Δημοκρατία.

* 1. **.1 *Σεβασμός, προστασία, πραγμάτωση***

Ο κάθε άνθρωπος θα πρέπει να αφήνεται ελεύθερος να απολαμβάνει και να ασκεί τα συνταγματικά και διεθνώς προστατευόμενα δικαιώματα μέσα στο πλαίσιο που καθορίζει το Σύνταγμα, το δίκαιο της ΕΕ και οι διεθνείς συμβάσεις.

Η υποχρέωση προστασίας μπορεί να περιλαμβάνει τις ακόλουθες υποχρεώσεις: α) λήψη κατάλληλων νομοθετικών, διοικητικών, επιχειρησιακών και άλλων μέτρων για την πρόληψη των παραβιάσεων (π.χ., ποινικοποίηση των σοβαρών μορφών προσβολής των δικαιωμάτων με επαρκείς αποτρεπτικές και αναλογικές ποινές), β) αποτελεσματική και έγκαιρη παρέμβαση σε περιπτώσεις προσβολής των δικαιωμάτων, ενδελεχή και αμερόληπτη διερεύνηση, κατάλληλος και αποτελεσματικός χειρισμός και επιβολή των ανάλογων κυρώσεων εκεί που απαιτείται σύμφωνα με το εθνικό και διεθνές νομοθετικό πλαίσιο, γ) πρόσβαση στη δικαιοσύνη για όποιο πρόσωπο ισχυρίζεται ότι είναι θύμα παραβίασης, ανεξάρτητα εάν η παραβίαση προέρχεται από πράξη ή παράλειψη των αρχών ή από ιδιώτες και δ) αποτελεσματική προστασία στα θύματα, συμπεριλαμβανομένης της αποκατάστασης της ζημίας.

Η υποχρέωση πραγμάτωσης των ανθρωπίνων δικαιωμάτων συνεπάγεται ότι οι αρχές αναλαμβάνουν θετική δράση, ώστε να διευκολύνουν την άσκηση και απόλαυση των ανθρωπίνων δικαιωμάτων, δημιουργώντας τις κατάλληλες επιχειρησιακές συνθήκες και ένα κοινωνικό περιβάλλον φιλικό προς τα ανθρώπινα δικαιώματα. Στο πλαίσιο αυτό, λαμβάνουν μέτρα ενημέρωσης, εκπαίδευσης και ευαισθητοποίησης τόσο των κρατικών οργάνων όσο και

της κοινωνίας, πρωτίστως στη δημοτική και μέση εκπαίδευση, ώστε το περιεχόμενο των ανθρωπίνων δικαιωμάτων να γίνεται αντιληπτό από όλους τους δικαιούχους και τους φορείς των υποχρεώσεων και την ευρύτερη κοινωνία. Οφείλουν, επίσης, να στελεχώνουν τις κρατικές υπηρεσίες με επαρκές, ικανοποιητικά αμειβόμενο, επαρκώς και διαρκώς εκπαιδευμένο και κατάλληλα εξοπλισμένο προσωπικό που θα έχει τις θεσμικές, επιχειρησιακές και άλλες δυνατότητες να ανταποκρίνεται στις υποχρεώσεις σεβασμού και προστασίας των ανθρωπίνων δικαιωμάτων που υπέχει. Οφείλουν, επίσης, να διαμορφώνουν το κατάλληλο θεσμικό και κοινωνικό περιβάλλον μέσα στο οποίο η ΚτΠ θα μπορεί να αναπτύσσει ελεύθερη και ουσιαστική δράση.

**5.1.2 *Εκτελεστική εξουσία***

Η εκτελεστική εξουσία οφείλει πρωτίστως να σέβεται και να προστατεύει τα ανθρώπινα δικαιώματα όλων όσων βρίσκονται στη δικαιοδοσία της Κυπριακής Δημοκρατίας, χωρίς διακρίσεις, απέχοντας αφενός από παραβιάσεις ανθρωπίνων δικαιωμάτων διά πράξεων ή παραλείψεων και αφετέρου παρεμβαίνοντας αποτελεσματικά, ώστε να προστατεύει τα θύματα των παραβιάσεων. Οφείλει, επίσης, να διαμορφώσει πλαίσιο διαρκούς ενημέρωσης, εκπαίδευσης και προσαρμογής των πρακτικών της στο διαρκώς εξελισσόμενο νομοθετικό πλαίσιο (έτσι όπως ερμηνεύεται από διεθνή δικαστήρια και διεθνείς εποπτικούς μηχανισμούς). Ειδικότερα τα Υπουργεία οφείλουν να αναλαμβάνουν πρωτοβουλίες συμμόρφωσης και παρακολούθησης με αποφάσεις διεθνών δικαστηρίων και συστάσεις διεθνών εποπτικών οργάνων, ετοιμάζοντας σχετικά νομοσχέδια, στρατηγικές, σχέδια δράσης, κώδικες καλής πρακτικής και κάθε άλλο πρόσφορο μέσο. Στις υποχρεώσεις της εκτελεστικής εξουσίας περιλαμβάνεται και ο κατάλληλος συντονισμός των εμπλεκόμενων υπηρεσιών. Τέλος, σε συμμόρφωση με τις πάγιες σχετικές συστάσεις διεθνών εποπτικών οργάνων, οι διάφορες εμπλεκόμενες υπηρεσίες της εκτελεστικής εξουσίας οφείλουν να οργανώσουν τη συλλογή και κατάλληλη επιστημονική επεξεργασία αξιόπιστων και συγκρίσιμων στατιστικών στοιχείων των καταγγελιών και των παραβιάσεων κατά τρόπο που θα οδηγήσει στον σχεδιασμό και την υλοποίηση αποτελεσματικών πολιτικών πρόληψης. Η υλοποίηση αυτών των υποχρεώσεων αποτελεί βασικό στόχο της Εθνικής Στρατηγικής.

**5.1.3 *Αστυνομία***

Ιδιαίτερα κρίσιμος είναι ο ρόλος της Αστυνομίας στην προστασία των ανθρωπίνων δικαιωμάτων και την εμπέδωση του Κράτους Δικαίου. Η Αστυνομία Κύπρου έχει κάνει θεαματικά βήματα στο πεδίο της εκπαίδευσης τόσο των δόκιμων αστυνομικών (εκπαίδευση για ένα εξάμηνο στο Πανεπιστήμιο Κύπρου, μεταξύ άλλων, στα ανθρώπινα δικαιώματα) όσο και των υπηρετούντων μελών και αναπτύσσει αξιοσημείωτη εξωστρέφεια. Ωστόσο, ο κομβικός ρόλος της Αστυνομίας ως προς την τήρηση του νόμου, τον σεβασμό και την προστασία των ανθρωπίνων δικαιωμάτων όλων χωρίς διακρίσεις, επιβάλλει τη συνεχή (ανα)διαμόρφωση δομών και πρακτικών και τη συνεχή εκπαίδευση όλων των αστυνομικών στα ανθρώπινα δικαιώματα, προκειμένου οι κρίσιμες υπηρεσίες της Αστυνομίας να είναι ουσιαστικά προσβάσιμες για όλα τα θύματα παραβιάσεων, ιδιαίτερα όσα ανήκουν σε ευάλωτες ομάδες ή βρίσκονται σε ευάλωτη κατάσταση, όπως οι γυναίκες θύματα ενδοοικογενειακής ή σεξουαλικής και άλλων μορφών βίας, οι ΛΟΑΤΚΙ+, οι μετανάστες/τριες, πρόσφυγες και αιτητές ασύλου κ.λπ. Θα πρέπει, επίσης, να εκλείψουν τα περιστατικά βίας από μέλη της Αστυνομίας, ιδιαίτερα αυτά που παρατηρούνται σε χώρους κράτησης. Σύμφωνα με τις εκθέσεις και συστάσεις διεθνών επιτροπών (CPT, CAT), περιστατικά αστυνομικής βίας θα πρέπει να διερευνώνται άμεσα και αποτελεσματικά και να τιμωρούνται οι υπεύθυνοι. Η Εθνική Στρατηγική στοχεύει στον σχεδιασμό ενεργειών και δράσεων, οι οποίες θα ενισχύσουν την αλλαγή κουλτούρας ως προς την αντιμετώπιση και στήριξη θυμάτων εγκληματικών πράξεων.

**5.1.4 Φυλακές**

Παράλληλα, ωστόσο, σε άλλες ευάλωτες ομάδες, όπως οι φυλακισμένοι, έχει επέλθει αξιοσημείωτη βελτίωση στις συνθήκες κράτησης και διαβίωσης και στη διαδικασία αναμόρφωσης και κοινωνικής επανένταξης, μέσα σε σύντομο χρονικό διάστημα. Αυτό αποδεικνύει ότι οι νομοθετικές παρεμβάσεις σε συνδυασμό με καλά σχεδιασμένες και συντονισμένες θεσμικές ενέργειες και την αποφασιστικότητα για συμμόρφωση με τις συστάσεις διεθνών οργάνων, όπως η Επιτροπή για την Πρόληψη των Βασανιστηρίων του Συμβουλίου της Ευρώπης (CPT) και η Επιτροπή του ΟΗΕ ενάντια στα Βασανιστήρια (CAT), μπορούν να επιφέρουν τα επιθυμητά θετικά αποτελέσματα που αναβαθμίζουν το επίπεδο προστασίας ανθρωπίνων δικαιωμάτων και ως τέτοιες πρέπει να συνεχιστούν και να ενδυναμωθούν.

**6. ΔΙΚΑΙΩΜΑΤΑ**

* 1. **Ατομικά και πολιτικά δικαιώματα**

**6.1.1 *Αδιαίρετα, αλληλένδετα και αλληλεξαρτώμενα δικαιώματα***

Η Εθνική Στρατηγική στοχεύει στην αποτελεσματική προστασία όλων των ανθρωπίνων δικαιωμάτων, καθώς η σύγχρονη αντίληψη θεωρεί όλα τα ανθρώπινα δικαιώματα (ατομικά, πολιτικά, οικονομικά, κοινωνικά, πολιτιστικά) αδιαίρετα, αλληλένδετα και αλληλεξαρτώμενα. Ωστόσο, για συστηματικούς αλλά και νομικούς λόγους, η Εθνική Στρατηγική κάνει χωριστή αναφορά αφενός στα ατομικά και πολιτικά δικαιώματα και αφετέρου στα οικονομικά, κοινωνικά και πολιτιστικά δικαιώματα, καθώς τόσο η νομική αναγνώρισή τους, η αντίληψη και η προσέγγιση της πολιτείας και της κοινωνίας και η φύση των κρατικών υποχρεώσεων όσο και το επίπεδο προστασίας τους στην Κυπριακή Δημοκρατία (όπως και στα πλείστα κράτη) διαφέρουν.

**6.1.2 *Ατομικά δικαιώματα***

Τα ατομικά δικαιώματα προστατεύουν την ατομική σφαίρα ελευθερίας κάθε ανθρώπου, χωρίς αυθαίρετες παρεμβάσεις. Περιλαμβάνουν, σύμφωνα με το Σύνταγμα, το δίκαιο της ΕΕ και τις διεθνείς συμβάσεις (και σύμφωνα με την εξελικτική ερμηνεία που ακολουθεί το ΕΔΑΔ και άλλα διεθνή δικαιοδοτικά και εποπτικά όργανα) τα ακόλουθα δικαιώματα, στη βάση της αρχής της ισότητας και της απαγόρευσης των διακρίσεων:

* το δικαίωμα στη ζωή και τη σωματική ακεραιότητα,
* την απαγόρευση των βασανιστηρίων ή της απάνθρωπης μεταχείρισης ή ταπεινωτικής τιμωρίας ή μεταχείρισης,
* την απαγόρευση της δουλείας ή υποτέλειας και της αναγκαστικής ή υποχρεωτικής εργασίας, συμπεριλαμβανομένων των σύγχρονων μορφών δουλείας, όπως η εμπορία και διακίνηση ανθρώπων,
* το δικαίωμα στην ελευθερία και προσωπική ασφάλεια που απαγορεύει, μεταξύ άλλων, την αυθαίρετη σύλληψη και κράτηση,
* το δικαίωμα σε δίκαιη δίκη, που περιλαμβάνει την πρόσβαση σε δικαστήριο, την αποτελεσματική δικαστική προστασία, συμπεριλαμβανομένης της εκδίκασης των υποθέσεων σε εύλογο χρονικό διάστημα και πληθώρα επιμέρους διαδικαστικών και δικονομικών εγγυήσεων (τεκμήριο αθωότητας, δικαίωμα στη σιωπή, δικαίωμα στη μη αυτοενοχοποίηση, δικαίωμα σε συνήγορο), καθώς και ζητήματα νομικής αρωγής,
* την απαγόρευση της αναδρομικής εφαρμογής των ποινικών νόμων,
* την ελευθερία μετακίνησης και διαμονής εντός του εδάφους της Δημοκρατίας,
* το δικαίωμα στην ιδιωτική ζωή (με ιδιαίτερα ευρύ περιεχόμενο, που περιλαμβάνει, μεταξύ άλλων, τη σωματική και ψυχική ακεραιότητα, την προσωπική αυτονομία και ανάπτυξη, τον αυτοπροσδιορισμό και την αυτοδιάθεση, συμπεριλαμβανομένου του καθορισμού της σεξουαλικής ταυτότητας, της ταυτότητας φύλου, των χαρακτηριστικών φύλου, τα προσωπικά δεδομένα που χαίρουν επιπρόσθετης και λεπτομερούς προστασίας με τον Ευρωπαϊκό Κανονισμό GDPR, την ενημερωμένη συγκατάθεση των ασθενών σε ιατρικές θεραπείες ή επεμβάσεις κ.ά.),
* το δικαίωμα στην οικογενειακή ζωή (που έχει ερμηνευτεί κατά τρόπο που δεν περιορίζεται στην παραδοσιακή σχέση άνδρα και γυναίκας),
* το δικαίωμα στην κατοικία,
* το δικαίωμα στο απόρρητο της αλληλογραφίας και της επικοινωνίας,
* την ελευθερία σκέψης, συνείδησης και θρησκείας,
* την ελευθερία λόγου και έκφρασης (που έχει ιδιαίτερα ευρύ περιεχόμενο και περιλαμβάνει, μεταξύ άλλων, και την καλλιτεχνική δημιουργία),
* το δικαίωμα στην ειρηνική συνάθροιση.

**6.1.3 *Πολιτικά δικαιώματα***

Τα πολιτικά δικαιώματα εξασφαλίζουν τη συμμετοχή στην πολιτική ζωή της κοινωνίας και του κράτους. Πρόκειται κατά βάση για το δικαίωμα του εκλέγειν και εκλέγεσθαι, το δικαίωμα συμμετοχής στην άσκηση δημόσιας εξουσίας και το δικαίωμα πρόσβασης στα δημόσια αξιώματα.

**6.1.4 *Αρνητικές αλλά και θετικές υποχρεώσεις***

Παρά την ευρεία αναγνώριση και αποδοχή τους, τα ατομικά και πολιτικά δικαιώματα θέτουν διαρκώς προκλήσεις οι οποίες αναδεικνύονται στη νομολογία των διεθνών δικαστηρίων και την πρακτική των διεθνών εποπτικών οργάνων. Σύμφωνα με τη σύγχρονη προσέγγιση που ακολουθείται στη νομολογία του ΕΔΑΔ, είναι σαφές ότι η κατηγορία των ατομικών και πολιτικών δικαιωμάτων δεν εμπεριέχει μόνο (αρνητική) αξίωση γιααποχή της κρατικής εξουσίας από τη σφαίρα ελευθερίας του ατόμου, αλλά μπορεί να περιλαμβάνει και αξίωση για θετική δράση για την πρόληψη ή/και αποτελεσματική διερεύνηση των παραβιάσεων, καθώς και τη διευκόλυνση της απόλαυσής τους, με θετική δράση των αρχών, ώστε να προστατεύσουν και να υποστηρίξουν το θύμα και να οδηγήσουν ενώπιον της δικαιοσύνης τον υπεύθυνο της παραβίασης. Το εύρος των θετικών υποχρεώσεων των κρατών εξειδικεύεται κατά περίπτωση και ανάλογα με το θιγόμενο δικαίωμα στη νομολογία του ΕΔΑΔ.

**6.1.5 *Τα πλείστα δικαιώματα δεν είναι απόλυτα***

Όπως προαναφέρθηκε, τα ατομικά και πολιτικά δικαιώματα δεν είναι απόλυτα, αλλά δύνανται να επιδέχονται περιορισμούς υπό προϋποθέσεις (εξαίρεση αποτελούν η απαγόρευση των βασανιστηρίων ή της απάνθρωπης μεταχείρισης, η απαγόρευση της δουλείας, η απαγόρευση της αναδρομικότητας των ποινικών νόμων και η ελευθερία σκέψης και συνείδησης). Οι προϋποθέσεις περιορισμού είναι οι ακόλουθες: α) να υπάρχει πρόνοια νόμου που να επιτρέπει τον περιορισμό του δικαιώματος, β) ο εν λόγω περιορισμός να αποσκοπεί στην προστασία ευρύτερου δημόσιου συμφέροντος ή κοινωνικών αγαθών ή δικαιωμάτων άλλων ανθρώπων, για τους ειδικούς λόγους που περιοριστικά επιτρέπουν οι πρόνοιες του Συντάγματος και/ή διεθνών συμβάσεων για κάθε δικαίωμα ξεχωριστά και γ) να τηρείται η αρχή της αναλογικότητας (ο περιορισμός να είναι αναγκαίος σε μία δημοκρατική κοινωνία υπό το φως των αρχών του πλουραλισμού και της ανεκτικότητας και των κοινών ευρωπαϊκών αξιών, κάτι που προϋποθέτει στάθμιση αγαθών και αναζήτηση κάθε φορά του πλέον πρόσφορου, αλλά λιγότερο επαχθούς περιορισμού του ατομικού δικαιώματος με τα ηπιότερα δυνατά μέσα προκειμένου να επιτευχθεί το δημόσιο συμφέρον ή η προστασία των δικαιωμάτων άλλων ανθρώπων και να αποσκοπεί στην ικανοποίηση μίας «πιεστικής κοινωνικής ανάγκης», αφήνοντας άθικτο και απαραβίαστο τον πυρήνα των δικαιωμάτων αυτών).

* 1. **Οικονομικά, κοινωνικά και πολιτιστικά δικαιώματα**

**6.2.1 *Οικονομικά και κοινωνικά δικαιώματα***

Η Κυπριακή Δημοκρατία έχει επικυρώσει διάφορες διεθνείς συμβάσεις, οι οποίες κατοχυρώνουν οικονομικά, κοινωνικά και πολιτιστικά δικαιώματα, ενώ και το Σύνταγμα αναγνωρίζει τα πλείστα εξ αυτών (δικαίωμα αξιοπρεπούς διαβίωσης και κοινωνικής ασφάλειας στο άρθρο 9, δικαίωμα στην εκπαίδευση στο άρθρο 20, δικαίωμα του συνεταιρίζεσθαι και δικαίωμα ίδρυσης συντεχνιών και προσχώρησης σε αυτές στο άρθρο 21 παρ. 2, δικαίωμα στην ιδιοκτησία στο άρθρο 23, δικαίωμα άσκησης επαγγέλματος, απασχόλησης, εμπορίου ή εργασίας στο άρθρο 25, δικαίωμα του συμβάλλεσθαι στο άρθρο 26 και δικαίωμα στην απεργία στο άρθρο 27). Άλλα κοινωνικά δικαιώματα, που δεν κατοχυρώνονται ρητά στο Σύνταγμα, όπως το δικαίωμα στην υγεία και το δικαίωμα στη στέγη, προστατεύονται στο Διεθνές Σύμφωνο για τα Οικονομικά, Κοινωνικά και Πολιτιστικά Δικαιώματα του 1966, ή στον (Αναθεωρημένο) Ευρωπαϊκό Κοινωνικό Χάρτη του 1996, ενώ ειδικές πρόνοιες σε εξειδικευμένες διεθνείς συμβάσεις απαγορεύουν τις διακρίσεις λόγω φύλου (Διεθνής Σύμβαση για την εξάλειψη κάθε μορφής διακρίσεων σε βάρος των γυναικών του 1979) ή λόγω φυλής, χρώματος, εθνικής ή εθνοτικής καταγωγής (Διεθνής Σύμβαση για την εξάλειψη κάθε μορφής φυλετικών διακρίσεων του 1965) στην απόλαυση των οικονομικών, κοινωνικών και πολιτιστικών δικαιωμάτων. Το οπλοστάσιο των κοινωνικών δικαιωμάτων συμπληρώνεται με τις διάφορες ειδικές συμβάσεις της Διεθνούς Οργάνωσης Εργασίας που έχει επικυρώσει η Κυπριακή Δημοκρατία.

Σημαντική και κομβική εξέλιξη στην πραγμάτωση των κοινωνικών δικαιωμάτων για το σύνολο του πληθυσμού, ιδίως μάλιστα των ευάλωτων ομάδων, αποτέλεσε η τεράστια μεταρρύθμιση που έχει συντελεστεί τα τελευταία χρόνια με την εγκαθίδρυση του Γενικού Συστήματος Υγείας (ΓΕΣΥ) και την καθιέρωση του Ελάχιστου Εγγυημένου Εισοδήματος (ΕΕΕ). Πρόκειται για μεταρρυθμίσεις που αναβαθμίζουν ουσιαστικά το επίπεδο προστασίας των ανθρωπίνων δικαιωμάτων, ειδικότερα των κοινωνικών δικαιωμάτων, στον τόπο μας.

**6.2.2 *Ισότιμη προστασία όλων των δικαιωμάτων***

Σε αντίθεση με αντιλήψεις που ίσχυαν παλαιότερα, στη σύγχρονη θεώρηση των ανθρωπίνων δικαιωμάτων δεν νοείται ιεράρχηση μεταξύ των διάφορων κατηγοριών ανθρωπίνων δικαιωμάτων. Ως εκ τούτου, βασικός πυλώνας της Εθνικής Στρατηγικής είναι ο σεβασμός, η προστασία και η πραγμάτωση των οικονομικών, κοινωνικών και πολιτιστικών δικαιωμάτων επί ίσοις όροις με τα ατομικά και πολιτικά δικαιώματα. Παράλληλα, τις τελευταίες δεκαετίες παρατηρείται μία διαρκώς αυξανόμενη τάση αποδοχής της αγωγιμότητας των κοινωνικών δικαιωμάτων σε διάφορα διεθνή και εθνικά δικαστήρια και άλλα δικαιοδοτικά όργανα (π.χ., Ευρωπαϊκή Επιτροπή Κοινωνικών Δικαιωμάτων) είτε άμεσα (στη βάση της απαγόρευσης των διακρίσεων ή άλλων μετρήσιμων κριτηρίων που έχουν τεθεί στη διεθνή πρακτική), είτε στο πλαίσιο δικαστικής προστασίας των ατομικών δικαιωμάτων (ιδίως το δικαίωμα στην ιδιωτική ζωή και το δικαίωμα στην κατοικία που έχουν ερμηνευθεί κατά τρόπο που προστατεύει το δικαίωμα στη στέγη). Προς αυτή την κατεύθυνση συνηγορεί και η σύσταση της Επιτροπής του ΟΗΕ για τα Οικονομικά, Κοινωνικά και Πολιτιστικά Δικαιώματα του 2016 που καλεί την Κυπριακή Δημοκρατία να λάβει τα κατάλληλα μέτρα για να διασφαλίσει ότι τα δικαιώματα που κατοχυρώνονται στο Διεθνές Σύμφωνο για τα Οικονομικά, Κοινωνικά και Πολιτιστικά Δικαιώματα του 1966 ενσωματώνονται πλήρως στην εσωτερική έννομη τάξη και ότι προστατεύονται από τα εθνικά δικαστήρια. Για τον σκοπό αυτό, η σύσταση καλεί την Κυπριακή Δημοκρατία να βελτιώσει την κατάρτιση των δικαστών, των δικηγόρων και των δημοσίων υπαλλήλων ως προς το ανωτέρω Σύμφωνο.

**6.3 Το δικαίωμα στο περιβάλλον και η σύγχρονη δικαιωματική προσέγγιση**

Ειδική αναφορά πρέπει να γίνει στο δικαίωμα στο περιβάλλον, ιδίως υπό την πίεση της κλιματικής αλλαγής και της συστηματικής επιδείνωσης του φυσικού περιβάλλοντος παγκοσμίως με εξαιρετικά αρνητικές συνέπειες για τη ζωή στον πλανήτη και την απόλαυση πολλών ανθρωπίνων δικαιωμάτων. Πρέπει να σημειωθεί ότι, σε αντίθεση με άλλα συντάγματα, το Σύνταγμα της Κυπριακής Δημοκρατίας δεν αναγνωρίζει δικαίωμα στο περιβάλλον. Η νομολογία του Ανωτάτου Δικαστηρίου έχει αναγνωρίσει το φυσικό περιβάλλον ως συνυφασμένο με το δικαίωμα στη ζωή (άρθρο 7 Συντάγματος).

Το ΕΔΑΔ, αλλά και η Επιτροπή Κοινωνικών Δικαιωμάτων του Συμβουλίου της Ευρώπης, έχουν αναγνωρίσει τη σύνδεση μεταξύ του δικαιώματος στην ιδιωτική ζωή και της προστασίας από περιβαλλοντικούς κινδύνους, καθώς και τη σύνδεση μεταξύ του δικαιώματος στη ζωή και του δικαιώματος σε ένα υγιές περιβάλλον. Υπό το φως της δέσμευσης της Κυπριακής Δημοκρατίας να αναλάβει ηγετικό περιφερειακό ρόλο και να συντονίσει από κοινού προσπάθειες με άλλα κράτη της περιοχής προκειμένου να αντιστραφούν οι αρνητικές επιπτώσεις της κλιματικής αλλαγής, μία από τις σημαντικότερες προκλήσεις στο πλαίσιο της Εθνικής Στρατηγικής είναι ο καθορισμός των υποχρεώσεων που απορρέουν από τη δικαιωματική προσέγγιση του περιβάλλοντος. Σε αυτό το πλαίσιο, είναι κρίσιμη η λήψη ειδικών μέτρων που θα διασφαλίσουν την απόλαυση ενός υγειούς περιβάλλοντος, μέσω της πρόληψης και καταπολέμησης των περιβαλλοντικών κινδύνων, της παρακολούθησης της εφαρμογής της περιβαλλοντικής νομοθεσίας, της πρόληψης και παρακολούθησης των κινδύνων για την υγεία από τους περιβαλλοντικούς παράγοντες και την ενίσχυση των δεικτών οι οποίοι θα εξασφαλίσουν μια βιώσιμη ανάπτυξη, σύμφωνα και με τους Στόχους Βιώσιμης Ανάπτυξης. Στα μέτρα αυτά θα πρέπει να περιλαμβάνεται και η καλύτερη και πληρέστερη εφαρμογή της Σύμβασης του Άαρχους για Πρόσβαση σε Πληροφορίες, τη Συμμετοχή του Κοινού στη Λήψη Αποφάσεων και την Πρόσβαση στη Δικαιοσύνη για Περιβαλλοντικά Θέματα που αποτελεί μέρος της έννομης τάξης της ΕΕ και έχει ενσωματωθεί στην κυπριακή έννομη τάξη, μέσω εφαρμογής του δικαίου της ΕΕ.

**7. ΑΝΕΞΑΡΤΗΤΕΣ ΑΡΧΕΣ ΚΑΙ ΘΕΣΜΟΙ ΠΡΟΣΤΑΣΙΑΣ ΑΝΘΡΩΠΙΝΩΝ ΔΙΚΑΙΩΜΑΤΩΝ**

Οι εθνικοί ανεξάρτητοι θεσμοί ανθρωπίνων δικαιωμάτων δημιουργήθηκαν ως ο απαραίτητος σύνδεσμος μεταξύ των κρατικών αρχών και της ΚτΠ, γεφυρώνουν το λεγόμενο «χάσμα προστασίας» μεταξύ των υποχρεώσεων του Κράτους και της πραγματικότητας στο πεδίο και προάγουν την προστασία των ανθρωπίνων δικαιωμάτων μέσω ατομικών παραπόνων/αναφορών/καταγγελιών και εκθέσεων, μέσω της εκπαίδευσης στα ανθρώπινα δικαιώματα, ή με την τεκμηρίωση και τη διατύπωση ειδικών συστάσεων επί της νομοθεσίας ή της πρακτικής. Αναγνωρίζοντας την εξέλιξη και τον κρίσιμο ρόλο των εθνικών ανεξάρτητων θεσμών ανθρωπίνων δικαιωμάτων στην προστασία και προαγωγή των ανθρωπίνων δικαιωμάτων, η Εθνική Στρατηγική βασίζεται αλλά και στοχεύει στην ενδυνάμωση των εν συγκεκριμένων θεσμών και όλων των ανεξάρτητων φορέων προστασίας και προαγωγής των ανθρωπίνων δικαιωμάτων.

**8. ΚΟΙΝΩΝΙΑ ΤΩΝ ΠΟΛΙΤΩΝ**

**8.1 *Δείκτης δημοκρατικής διακυβέρνησης***

Ο ρόλος της ΚτΠ στην προστασία των ανθρωπίνων δικαιωμάτων είναι πλέον αναγνωρισμένος από όλους τους διεθνείς οργανισμούς. Συνιστά κοινώς αποδεκτό δείκτη δημοκρατικής διακυβέρνησης η συμμετοχή της ΚτΠ σε όλη τη διαδικασία, δηλαδή στην ανάδειξη των ζητημάτων και των προτεραιοτήτων, τον σχεδιασμό των πολιτικών, τη λήψη των αποφάσεων, την εφαρμογή των πολιτικών, την παρακολούθηση και την αναδιαμόρφωση των πολιτικών με βάση τις συστάσεις της.

**8.2 *Ανεξάρτητος παρατηρητής και φύλακας των ανθρωπίνων δικαιωμάτων***

Η ΚτΠ δεν περιλαμβάνει μόνο τις ειδικές επαγγελματικές ομάδες, όπως δικηγορικοί σύλλογοι, οργανώσεις εκπαιδευτικών, ερευνητικά κέντρα και πανεπιστημιακοί φορείς, με τις οποίες οι αρχές οφείλουν να διατηρούν συνεχή σχέση συνεργασίας και ανταλλαγής απόψεων, αλλά και ΜΚΟ, οι οποίες ασχολούνται με όλες τις πτυχές της προστασίας των ανθρωπίνων δικαιωμάτων. Η ΚτΠ, ιδίως οι φορείς που δραστηριοποιούνται στο πεδίο των ανθρωπίνων δικαιωμάτων, θεωρείται ανεξάρτητος παρατηρητής και θεματοφύλακας των ανθρωπίνων δικαιωμάτων, καθώς συχνά είναι σε καλύτερη θέση να γνωρίζει σε βάθος την εφαρμογή του νομοθετικού πλαισίου στην πράξη. Σημαντική είναι η εκπροσώπηση των ομάδων, οι οποίες υφίστανται παραβιάσεις και συναντούν εμπόδια στην πρόσβαση στους μηχανισμούς προστασίας. Παγκοσμίως παρατηρείται ότι τα θύματα παραβιάσεων, ιδίως όσα ανήκουν σε ευάλωτες ομάδες και δείχνουν δυσπιστία στις αρχές, καταφεύγουν σε οργανώσεις της ΚτΠ και σε ανθρωπιστικές οργανώσεις προκειμένου να λάβουν υποστήριξη. Επιπλέον, οι φορείς της ΚτΠ, οι οποίοι παρέχουν ψυχοκοινωνικές, νομικές ή άλλες υπηρεσίες σε ευάλωτες ομάδες έχουν τη δυνατότητα να ανιχνεύσουν τα κενά και τις γενεσιουργές αιτίες της μη αποτελεσματικής προστασίας των ανθρωπίνων δικαιωμάτων. Είναι ενδεικτικό ότι όλα τα διεθνή όργανα ανθρωπίνων δικαιωμάτων έχουν υιοθετήσει ειδικές διαδικασίες διαβούλευσης και πληροφόρησης με τους φορείς αυτούς, ενώ σε ορισμένες περιπτώσεις φορείς της ΚτΠ δύνανται να εκπροσωπήσουν θύματα στο πλαίσιο ατομικών προσφυγών σε διεθνή όργανα ή να συμμετέχουν ως *amici curiae*. Σε αυτό το πλαίσιο, είναι ιδιαίτερα χρήσιμο να μελετηθεί ο βαθμός στον οποίο η κυπριακή πραγματικότητα συμβαδίζει με τις διεθνείς εξελίξεις και να υπάρξει η δυνατότητα προσαρμογών του νομοθετικού και θεσμικού πλαισίου, ώστε να ενισχυθεί και να ενδυναμωθεί η προστασία των θυμάτων.

**8.3 *Ουσιαστική διαβούλευση***

Η Εθνική Στρατηγική βασίζεται στις αρχές σχετικά με τη συμμετοχή της ΚτΠ, όπως αυτές διαμορφώθηκαν στο πλαίσιο του ΟΗΕ και του Συμβουλίου της Ευρώπης. Η ίδια η Εθνική Στρατηγική αποτελεί αποτέλεσμα ουσιαστικής διαβούλευσης με εκπροσώπους της ΚτΠ. Εκτός από τις ανωτέρω γενικές αρχές, η συμμετοχική διαδικασία βασίζεται στον αμοιβαίο σεβασμό μεταξύ των αρχών και της ΚτΠ, τη διαφύλαξη της ανεξαρτησίας της ΚτΠ, την ισότητα των φύλων και την ίση συμμετοχή όλων των ομάδων. Οι αρχές οφείλουν να διασφαλίζουν την προσβασιμότητα της ΚτΠ στις διαδικασίες διαβούλευσης και λήψης αποφάσεων, μέσω της παροχής κατάλληλων πρακτικών διευκολύνσεων. Στόχος της Εθνικής Στρατηγικής είναι η βελτίωση και ενίσχυση της ουσιαστικής διαβούλευσης των αρχών με την ΚτΠ, τις ανθρωπιστικές οργανώσεις και άλλους εμπλεκόμενους φορείς, μέσω κοινά συμφωνημένων δομών, δράσεων και προγραμμάτων και η ουσιαστική συμμετοχή της ΚτΠ στη διαδικασία σχεδιασμού, υλοποίησης και παρακολούθησης του Εθνικού Σχεδίου Δράσης.

**9. ΕΤΑΙΡΙΚΗ ΚΟΙΝΩΝΙΚΗ ΕΥΘΥΝΗ**

Η Εθνική Στρατηγική ενθαρρύνει την έννοια της Εταιρικής Κοινωνικής Ευθύνης στο πεδίο των ανθρωπίνων δικαιωμάτων. Σε διεθνές επίπεδο γίνεται αποδεκτό ότι οι επιχειρήσεις έχουν έναν βαθμό ευθύνης όχι μόνο για τις οικονομικές συνέπειες των δραστηριοτήτων τους, αλλά και για τις κοινωνικές και περιβαλλοντικές επιπτώσεις. Οι επιχειρήσεις λαμβάνουν υπόψη τις οικονομικές, κοινωνικές και περιβαλλοντικές πτυχές της εταιρικής δραστηριότητας και τους παρέχεται η ευκαιρία μέσω της συνεργασίας με τις αρχές να αναλάβουν δράση, ώστε να επιφέρουν θετική αλλαγή στην απόλαυση των ανθρωπίνων δικαιωμάτων. Ολοένα και περισσότερες επιχειρήσεις αναγνωρίζουν ότι ο σεβασμός των ανθρωπίνων δικαιωμάτων αποτελεί δείκτη της επιτυχίας τους και ανταποκρίνονται στις προσδοκίες όχι μόνο των καταναλωτών, αλλά και των επενδυτών για υγιή και υπεύθυνη επιχειρηματικότητα. Στο πλαίσιο της Εθνικής Στρατηγικής και του Εθνικού Σχεδίου Δράσης θα σχεδιαστεί μία πλατφόρμα επικοινωνίας με τις επιχειρήσεις, προκειμένου να υπάρχει η κατάλληλη ενημέρωση και στόχευση κοινωνικών δράσεων που αναμένεται να ενισχύσουν την υπόθεση των ανθρωπίνων δικαιωμάτων.

**10. ΝΕΕΣ ΠΡΟΚΛΗΣΕΙΣ**

Οι κυριότερες νέες προκλήσεις που θα κληθεί να αντιμετωπίσει η κυπριακή κοινωνία κατά τον χρονικό ορίζοντα της Εθνικής Στρατηγικής (2021-2025), εκτός από την κλιματική αλλαγή που αναφέρθηκε ανωτέρω (Ενότητα 6.3), επικεντρώνονται πρωτίστως στους ραγδαία εξελισσόμενους τομείς της τεχνολογίας, ιδίως της τεχνητής νοημοσύνης και της βιοτεχνολογίας και βιοηθικής και της επίδρασης τους ιδίως στο δικαίωμα στην ιδιωτική ζωή και στην προστασία των προσωπικών δεδομένων. Η Εθνική Στρατηγική θα πρέπει να αποτελέσει το πλαίσιο αναφοράς για την αντιμετώπιση αυτών των προκλήσεων, αλλά θα πρέπει να υπάρχει ευελιξία και προσαρμοστικότητα στην προσέγγιση των βασικών παραμέτρων της Εθνικής Στρατηγικής, ώστε να μπορούν να αντιμετωπιστούν αποτελεσματικά οι ανωτέρω ή άλλες νέες προκλήσεις υπό το φως των νέων δεδομένων, της νέας γνώσης και εμπειρογνωμοσύνης.

**11. ΕΦΑΡΜΟΓΗ ΚΑΙ ΠΑΡΑΚΟΛΟΥΘΗΣΗ ΕΘΝΙΚΗΣ ΣΤΡΑΤΗΓΙΚΗΣ**

**11.1 Εφαρμογή και περιοδική παρακολούθηση Εθνικής Στρατηγικής**

Η Εθνική Στρατηγική φιλοδοξεί να αποτελέσει ένα συνεκτικό πλαίσιο αναφοράς όχι μόνο για τις αρχές και τα κρατικά όργανα, αλλά και για το σύνολο της κυπριακής κοινωνίας (συμπεριλαμβανομένης, ιδίως, της ΚτΠ) στις προσπάθειες για την επίτευξη του κοινού στόχου, που είναι ο πληρέστερος σεβασμός, προστασία και πραγμάτωση όλων των ανθρωπίνων δικαιωμάτων για όλους, χωρίς διακρίσεις και αποκλεισμούς. Επομένως, η Εθνική Στρατηγική συνδέει όλους τους εμπλεκόμενους φορείς, ώστε η εφαρμογή της να αποτελεί κοινό μέλημα και κεκτημένο εντός της δημοκρατικής κοινωνίας. Εκτός από τη διαβούλευση, η οποία πραγματοποιείται στο στάδιο του σχεδιασμού, αναμένεται η συγκρότηση ενός πλουραλιστικού και αντιπροσωπευτικού μηχανισμού/οργάνου, υπό το συντονισμό του αρμόδιου Τμήματος του Υπουργείου Δικαιοσύνης και Δημοσίας Τάξεως, Τομέα Ανθρωπίνων Δικαιωμάτων, το οποίο θα παρακολουθεί και θα αξιολογεί την εφαρμογή της Εθνικής Στρατηγικής. Το όργανο αυτό θα αποτελείται από εκπροσώπους Υπουργείων, Κρατικών Υπηρεσιών/ Τμημάτων, Ανεξάρτητων Αρχών, ΜΚΟ, του Παγκύπριου Δικηγορικού Συλλόγου και της Ακαδημαϊκής κοινότητας. Θα παρακολουθεί την εφαρμογή της Εθνικής Στρατηγικής και του Εθνικού Σχεδίου Δράσης και θα επισημαίνει κενά και καθυστερήσεις στην εφαρμογή τους, θα κάνει εισηγήσεις, θα συντονίζει δράσεις, και θα λειτουργεί ευρύτερα ως δίαυλος επικοινωνίας και μοχλός επιτάχυνσης των αναγκαίων ρυθμίσεων και δράσεων. Η συγκρότηση, σύνθεση και ο τρόπος λειτουργίας του μηχανισμού/οργάνου θα εξειδικευτεί με το Εθνικό Σχέδιο Δράσης, ώστε να σχεδιαστεί κατά τρόπο συμμετοχικό, συγκεκριμένο, με σαφές χρονοδιάγραμμα, προϋπολογισμό και πλάνο αξιολόγησης.

**11.2 Τομέας Ανθρωπίνων Δικαιωμάτων Υπουργείου Δικαιοσύνης και Δημοσίας Τάξεως**

Ο Τομέας Ανθρωπίνων Δικαιωμάτων θα λειτουργεί ως εθνικό σημείο αναφοράς για τα ανθρώπινα δικαιώματα και θα συντονίζει οριζόντια τις δράσεις και τις ενέργειες για την αποτελεσματικότερη εφαρμογή της Στρατηγικής και του Εθνικού Σχεδίου Δράσης.

**ΒΙΒΛΙΟΓΡΑΦΙΑ**

UNITED NATIONS

- Committee against Torture, Concluding Observations on the fifth periodic report of Cyprus (CAT/C/SR.1809) (advanced unedited version)

- Committee on the Elimination of Discrimination against Women, Concluding observations on the eighth periodic report of Cyprus (CEDAW/C/CYP/CO/8, 25 July 2018)

- Committee on the Elimination of Racial Discrimination, Concluding observations on the combined twenty-third and twenty-fourth periodic reports of Cyprus (CERD/C/CYP/CO/23-24, 2 June 2017)

- Committee on the Rights of Persons with Disabilities, Concluding observations on the initial report of Cyprus (CRPD/C/CYP/CO/1, 8 May 2017)

- Committee on Economic, Social and Cultural Rights, Concluding observations on the sixth periodic report of Cyprus (E/C.12/CYP/CO/6, 28 October 2016)

- Human Rights Committee, Concluding observations on the fourth periodic report of Cyprus (CCPR/C/CYP/CO/4, 30 April 2015)

COUNCIL OF EUROPE

- European Commission Against Racism and Intolerance (ECRI), ECRI Conclusions on the Implementation of the Recommendations in respect of Cyprus subject to interim follow-up (CRI(2019)23, Adopted on 3 April 2019, Published on 6 June 2019)

- European Committee for the Prevention of Torture and Inhuman or Degrading Treatment or Punishment (CPT), Report to the Government of Cyprus on the visit to Cyprus carried out from 2 to 9 February 2017 (CPT/Inf (2018) 16, Strasbourg, 26 April 2018)

- Committee of Ministers, Resolution CM/ResCMN(2016)8 on the implementation of the Framework Convention for the Protection of National Minorities by Cyprus (Adopted by the Committee of Ministers on 11 May 2016 at the 1256th meeting of the Ministers’ Deputies)

- Advisory Committee on the Framework Convention for the Protection of National Minorities Fourth Opinion on Cyprus (ACFC/OP/IV(2015)001, Strasbourg, 18 March 2015)

- Committee of the Parties to the Council of Europe Convention on Action against Trafficking in Human Beings, Recommendation CP(2015)15 on the implementation of the Council of Europe Convention on Action against Trafficking in Human Beings by Cyprus (adopted at the 17th meeting of the Committee of the Parties on 30 November 2015)

|  |
| --- |
| - Conference of INGOs of the Council of Europe, Code of Good Practice for Civil Participation in the Decision-making Process (CONF/PLE(2009)CODE1, 1 October 2009) |
|  |